Marahay na Pamomoon—Saen Niato Manonompongan Iyan?\nAn Torrengbantayan—Pag-aadalan na Edisyon | Marso 15, 2002\nBASAHON SA Albanian Aleman Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Ossetian Papiamento (Curaçao) Polish Portuguese Pranses Romanian Samoan Setswana Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese Zulu\n“AN LAMBANG harong igwa nin kaggibo,” an sabi kan Biblia, “alagad an naggibo kan gabos na bagay iyo an Dios.” (Hebreo 3:4; Kapahayagan 4:11) Mantang an tunay na Dios, si Jehova, an satong Kaglalang, sia “nakaaaram na gayo kan pagkaporma sa sato.” (Salmo 103:14) Lubos niang naaaraman an satong mga limitasyon asin pangangaipo. Asin huling sia sarong mamomoton na Dios, gusto niang panigoan an mga pangangaipong iyan. (Salmo 145:16; 1 Juan 4:8) Dai ipinupuera an satong pangangaipo para sa marahay na pamomoon.\nPaagi sa propetang si Isaias, idineklarar ni Jehova: “Uya! Bilang saksi sa mga nasyon sia itinao ko, bilang poon asin komandante sa mga nasyon.” (Isaias 55:4) Kalabot sa solusyon sa krisis sa pamomoon ngonyan an pagmidbid sa Poon na ini—na ninombrahan mismo kan Makakamhan sa gabos —asin pag-ako sa saiyang pagigin poon. Kun siring, siisay an ihinulang Poon asin Komandanteng ini? Ano an saiyang mga patotoo bilang sarong poon? Saen nia kita pangengenotan? Ano an kaipuhan niatong gibohon tanganing makinabang sa saiyang pagigin poon?\nDuminatong an Ipinanugang Poon\nMga 2,500 na taon na an nakaagi, an anghel na si Gabriel nagpaheling ki propeta Daniel asin nagsabi sa saiya: “Aramon mo asin magkaigwa ka nin pakarorop na poon sa pagluwas kan pagboot na ibalik sa dati asin itogdok liwat an Jerusalem sagkod sa Mesiyas na Poon, magkakaigwa nin pitong semana, saka anom na polo may duwang semana. Sia mabalik asin talagang itotogdok liwat, na may plasang pampubliko asin kale, alagad sa masakit na kamugtakan kan mga panahon.”—Daniel 9:25.\nMalinaw nanggad, ihinahayag kan anghel ki Daniel an espesipikong panahon na maabot an Poon na pinili ni Jehova. An “Mesiyas na Poon” malataw sa katapusan kan 69 semana, o 483 na taon, na mabilang poon 455 B.C.E., kan lumuwas an pagboot na itogdok liwat an Jerusalem. * (Nehemias 2:1-8) Ano an nangyari sa katapusan kan peryodong iyan? An kagsurat kan Ebanghelyo na si Lucas nagsasaysay: “Kan ikakaglimang taon kan paghade ni Tiberio Cesar, kan si Poncio Pilato an gobernador nin Judea, asin si Herodes an namamahala sa distrito nin Galilea [29 C.E.], . . . An kapahayagan nin Dios uminabot ki Juan na aki ni Zacarias sa kaawagan. Kaya nagduman sia sa bilog na rehion sa palibot kan Jordan, na naghuhulit nin bautismo bilang simbolo nin pagsolsol para sa kapatawadan nin mga kasalan.” Sa panahon na idto, “an mga tawo nag-aantisipar” sa Mesiyas na Poon. (Lucas 3:1-3, 15) Minsan ngani an mga kadaklan nagduruman ki Juan, bako sia an Poon na iyan.\nDangan kaidtong mga Oktubre kan 29 C.E., si Jesus na taga Nazaret nagduman ki Juan tanganing magpabautismo. Asin si Juan nagpatotoo, na nagsasabi: “Naheling ko an espiritu na naghihilig na garo salampati hale sa langit, asin iyan nagdanay sa saiya. Minsan ako dai nakakamidbid sa saiya, alagad an mismong Saro na nagsugo sa sako na magbautismo sa tubig nagsabi sa sako, ‘An siisay man na sa saiya maheling mong naghihilig an espiritu asin nagdadanay, ini iyo an nagbabautismo sa banal na espiritu.’ Asin iyan naheling ko, asin ako nagpatotoo na an sarong ini iyo an Aki nin Dios.” (Juan 1:32-34) Sa saiyang bautismo, si Jesus nagin an linahidan na Poon—an Mesiyas, o Cristo.\nIyo, an ipinanugang “poon asin komandante sa mga nasyon” napatunayan na si Jesu-Cristo. Asin kun sisiyasaton niato an saiyang mga kualidad bilang sarong poon, madali niatong mamamansayan na an saiyang pagigin poon dakulaon an kalabihan sa mga kahagadan para sa sarong sangkap na poon sa presenteng aldaw.\nAn Mesiyas—Sarong Sangkap na Poon\nAn sarong marahay na namomoon nagtatao nin malinaw na paggiya asin tinatabangan an mga tawo na pinangangatamanan nia na magkaigwa nin personal na kosog asin kakayahan tanganing mapangganang maresolberan an mga problema. ‘Ini an kaipuhan para sa mapangganang namomoon sa ika-21 siglo,’ an sabi kan librong 21st Century Leadership: Dialogues With 100 Top Leaders. Iinandam na marhay nanggad ni Jesus an mga naghihinanyog sa saiya sa pagresolber sa pan-aroaldaw na mga situwasyon! Estudyare na sana an saiyang bantog na diskurso—an Sermon sa Bukid. Mayaman sa praktikal na mga sadol an mga tataramon na nakarekord sa Mateo kapitulo 5 sagkod 7.\nHalimbawa, estudyare an sadol ni Jesus sa paghusay sa personal na dai pagkairintindihan. Sia nagsabi: “Kun siring, kun dinadara mo an saimong balaog sa altar asin dian saimong magirumdoman na an saimong tugang igwa nin ano man tumang sa saimo, bayaan mo nguna an saimong balaog sa atubangan kan altar, asin maghale ka; makipagkatoninongan ka nguna sa saimong tugang, dangan, kun nakabalik ka na, idolot mo na an saimong balaog.” (Mateo 5:23, 24) An pagsadiring boot na makipagkatoninongan sa iba an dapat na enoton—dawa kisa paggibo nin sarong relihiosong obligasyon, arog kan pagtao nin mga balaog sa altar kan templo sa Jerusalem na hinahagad kan Ley ni Moises. Ta kun dai, an mga gibo nin pagsamba dai aakoon nin Dios. An sadol ni Jesus praktikal ngonyan kapareho kaidtong nakaaging mga siglo.\nTinabangan man ni Jesus an mga naghihinanyog sa saiya na malikayan an siod nin inmoralidad. Sinadol nia sinda: “Nadangog nindo na sinabi, ‘Dai ka magsambay.’ Alagad ako nagsasabi sa saindo na an lambang saro na magparaheling sa sarong babae tanganing magkaigwa nin horot sa saiya nagsasambay na sa saiya sa saiyang puso.” (Mateo 5:27, 28) Abaa kaangay na patanid! Taano ta poponan pa niato an paggibo nin sarong bagay na masagkod sa pagkomiter nin pagsambay paagi sa pagparaisip-isip kaiyan? Gikan sa puso minaluwas an pakikisaro asin pagsambay, sabi ni Jesus. (Mateo 15:18, 19) Madonong na ingatan niato an satong puso.—Talinhaga 4:23.\nAn Sermon sa Bukid igwa man nin marahayon na sadol manongod sa pagpaheling nin pagkamoot sa mga enemigo nin saro, sa pagpaheling nin pagigin buka an palad, sa pagkaigwa nin tamang pagmansay sa materyal asin espirituwal na mga bagay, patin mga kaagid kaiyan. (Mateo 5:43-47; 6:1-4, 19-21, 24-34) Ipinaheling pa ngani ni Jesus sa saiyang mga paradangog kun paano mahagad nin tabang sa Dios paagi sa pagtokdo sa sainda kun paano mamibi. (Mateo 6:9-13) Pinakokosog asin iinaandam kan Mesiyas na Poon an saiyang mga parasunod na maatubang an mga problema na ordinaryo sa katawohan.\nAnom na beses sa Sermon sa Bukid, iinintrodusir ni Jesus an saiyang mga tataramon paagi sa fraseng “nadangog nindo na sinabi” o “dugang pa sinabi,” alagad pakatapos kaiyan iprinesentar nia an saro pang ideya, na nagsasabing “minsan siring, ako nagsasabi sa saindo.” (Mateo 5:21, 22, 27, 28, 31-34, 38, 39, 43, 44) Ipinaririsa kaiyan na an mga naghihinanyog sa saiya natuod sa sarong paagi nin paggawe, segun sa berbal na mga tradisyon nin Fariseo. Alagad ngonyan may ibang paaging ipinaheheling sa sainda si Jesus—sarong paagi na nagpapabanaag kan tunay na kahulogan kan Ley ni Moises. Sa siring iiniintrodusir ni Jesus an sarong pagbabago, asin ginibo nia ini sa paagi na madaling akoon kan saiyang mga parasunod. Iyo, pinahiro ni Jesus an mga tawo na gumibo nin pambihirang mga pagbabago sa saindang buhay, sa espirituwal asin sa moral. Ini sarong tanda nin tunay na poon.\nSinasabi nin sarong aadalan na libro dapit sa pagmanehar kun gurano kadepisil na papangyarihon an siring na pagbabago. Nagsasabi iyan: “An nagpapangyari kan pagbabago [namomoon] kinakaipuhan na igwa kan pagkamapagrisa nin sarong nagtatrabaho sa serbisyo sosyal, igwa kan pakarorop nin sarong sikologo, igwa kan kosog na makaagwanta nin sarong paradalagan sa maraton, igwa kan pagigin prosegido nin sarong bulldog, igwa kan pagsarig sa sadiri nin sarong ermitanyo, asin igwa kan pasensia nin sarong santo. Asin dawa igwa kan gabos na kualidad na iyan, mayo nin garantiya na iyan magigin mapanggana.”\n“An mga namomoon kaipuhan na gumawe sa paagi na gusto nindang igawe kan saindang parasunod,” an sabi nin sarong artikulo na may titulong “Leadership: Do Traits Matter?” (sa Bicol, “Pamomoon: Importante daw an mga Ugale?”) Tunay nanggad, ginigibo nin sarong marahay na namomoon an saiyang sinasabi. Totoo nanggad iyan ki Jesu-Cristo! Iyo, tinokdoan nia an saiyang kairiba na magin mapakumbaba, alagad tinawan man nia sinda nin praktikal na leksion paagi sa paghanaw kan saindang mga bitis. (Juan 13:5-15) Dai nia basta na sanang isinugo an saiyang mga disipulo na maghulit kan maogmang bareta kan Kahadean nin Dios, kundi naghingoa sia nin maigot sa gibohon na iyan. (Mateo 4:18-25; Lucas 8:1-3; 9:1-6; 10:1-24; Juan 10:40-42) Asin kun manongod sa pagsunod sa pamomoon, si Jesus nagtao nin halimbawa. “An Aki dai makagigibo nin ano man sa saiyang sadiring boot,” an sabi nia manongod sa saiyang sadiri, “kundi an saiya sanang naheheling na ginigibo kan Ama.”—Juan 5:19.\nAn nasambitan sa enotan na pag-estudyar sa mga sinabi asin ginibo ni Jesus malinaw na nagpapaheling na sia an pinakamarahay na Poon. Sa katunayan, nalalabihan nia an gabos na pamantayan nin tawo para sa pagigin marahay na poon. Si Jesus sangkap. Huling nag-ako nin inmortalidad kasunod kan saiyang kagadanan asin pagkabuhay liwat, sia nabubuhay sagkod lamang. (1 Pedro 3:18; Kapahayagan 1:13-18) Siisay na tawong namomoon an makakapantay sa mga kualipikasyon na ini?\nAno an Kaipuhan Niatong Gibohon?\nBilang an nagrereynar na Hade sa Kahadean nin Dios, abundang bebendisyonan kan “Mesiyas na Poon” an makinuyog na katawohan. Mapadapit digdi an Kasuratan nanunuga: “An daga mapapano nanggad kan kaaraman dapit ki Jehova kun paanong an tubig nakatatahob sa mismong kadagatan.” (Isaias 11:9) “An mga mahoyo mismo makasasadiri kan daga, asin manonompongan nanggad ninda an saindang labi-labi nanggad na kaogmahan sa nagsosopay na katoninongan.” (Salmo 37:11) “Sinda totoong magtutukaw, an lambang saro sa sirong kan saiyang ubas asin sa sirong kan saiyang higuerra, asin mayo nin siisay man na magpapatakig sa sainda.” (Miqueas 4:4) “An Dios mismo masasakaibanan ninda. Asin papahidon nia an gabos na luha sa saindang mga mata, asin an kagadanan mawawara na, dai na sagkod magkakaigwa nin pagmondo ni pagsuriyaw ni kolog. An enot na mga bagay nakalihis na.”—Kapahayagan 21:3, 4.\nAn kinaban ngonyan nakakaeksperyensia nin krisis sa pamomoon. Pero, pinapangenotan ni Jesu-Cristo an mga mahoyo pasiring sa sarong matoninong na bagong kinaban, kun saen an makinuyog na katawohan magkakasararo sa pagsamba ki Jehova Dios asin maaabot an pagkasangkap. Mahalagang marhay nanggad na magtao kita nin panahon sa pagkua nin kaaraman dapit sa tunay na Dios asin sa saiyang ninombrahan na Poon patin gumawe kaoyon kan kaaraman na iyan!—Juan 17:3.\nAn saro sa marahayon na pag-omaw na ikatatao niato sa sarong tawo iyo an pag-arog sa saiya. Bako daw na maninigo niato kun siring na pagmaigotan na arogon an pinakadakulang Poon sa kasaysayan nin tawo—si Jesu-Cristo? Paano niato magigibo iyan? Ano an magigin epekto sa satong buhay kan pag-ako sa saiyang pagigin poon? Totokaron an mga hapot na ini asin iba pa sa masunod na duwang artikulo.\n^ par. 6 Helingon an pahina 186-92 kan librong Pay Attention to Daniel’s Prophecy! na ipinublikar kan Mga Saksi ni Jehova.\nIhinula ni Daniel an pag-abot kan pinili nin Dios na Poon\nIinandam kan mga katokdoan ni Jesus an mga tawo na maatubang an mga problema sa buhay\nPangengenotan ni Jesus an makinuyog na katawohan pasiring sa sarong matoninong na bagong kinaban\nI-share I-share Marahay na Pamomoon—Saen Niato Manonompongan Iyan?\nMarahay na Pamomoon—An Angat sa Bilog na Kinaban\nTunay daw sa Saindo an Pagigin Poon ni Cristo?\nNamomoon si Cristo sa Saiyang Kongregasyon\nKasumpay kan Kapitulo Beinte: Si Jehova Hade\nMga Pagtiripon na Nagdadagka sa Pagkamoot Asin sa Marahay na mga Gibo\nPuede Nindong Daogon an Kapungawan\nPag-embalsamar—Iyan daw Para sa mga Kristiano?\nText Mga opsiyon sa pag-download AN TORRENGBANTAYAN—PAG-AADALAN NA EDISYON Marso 15, 2002\nI-share I-share AN TORRENGBANTAYAN—PAG-AADALAN NA EDISYON Marso 15, 2002\nAN TORRENGBANTAYAN—PAG-AADALAN NA EDISYON Marso 15, 2002


Simbahan - Wikipedia\nAn Simbahan Protestante kan Pisgah\nAn Repormadong Simbahan nin Olandes sa Vreeswijk, Netherlands\nan simbahan katoliko sa Milaor, Camarines Sur\nAn simbahan iyo an edipisyo o estruktura na an enot na katuyohan iyo an paggamit kaini bilang tiponan o ripondiponan kan mga nagsasamba. Dati, an mga Kristiyanong Hudyo nagtataragboan sa sinagoga, arog kan inapod na Senakulo, o sa mga harong-harong sana. Kan an Kristianismo nagtalubo asin nagin akseptado kan mga gobyerno, mga kwarto, dangan darakula nang edipisyo pigtorogdok sa hayag na katuyohan nin Kristiyanong pagsasamba.\nAn mga tradisyonal na edipisyong simbahan parati sa pormang krus asin igwang torre o kupula. an mga mas modernong mga simbahan dakul na an iba-ibang estilo sa arkitektura asin pagkamorogtak. Dakul na mga edipisyo na dati iba an gamit, piggibo nang simbahan asin siring man, an mga dating simbahan nangyari nagigin iba an pigkakagamitan arog kan ini nagigin nang museo.\nKinua sa "https://bcl.wikipedia.org/w/index.php?title=Simbahan&oldid=161298"\nHuring binago an pahinang ini kaitong 23 Hulyo 2016, alas 09:22.


Home / Albay / Camarines Sur / Government / Ligao / News / Transportation / Hatid Probinsya kan PNR, nagbyahe na pa Bicol\nHatid Probinsya kan PNR, nagbyahe na pa Bicol\nBicol Standard Newspaper Sunday, June 21, 2020 Albay, Camarines Sur, Government, Ligao, News, Transportation\nMANILA (Bicol Standard) -- An Philippine National Railways (PNR) train naglarga kasuodmang aga (Sabado) pasiring sa Bicol tangani na ihatod sa provincia an primerong batch kan mga stranded na pasahero, sa irarom kan Hatid Probinsya Program.\nAn nagtabang sa sainda na makapuli sa Bicol iyo an Office of the President.\nSegun sa report, an mga stranded na pasahero nagkaigwa ngona nin rapid testing para sa COVID-19 antes na sinda pinasakay sa tren.\nSolamente si mga tested negative an tinawan nin medical clearance kan Bureau of Quarantine na pwede na maglunad.\nAn PNR asin an Office of the President nagtao pa sainda nin pagkakan.\nSiring man, an DSWD nagtao pa sainda nin kantidad P2,000 na asistencia financial.\nAn second batch kan 150ng locally stranded individuals (LSI) s an malarga sa Hunyo 25 sa tabang man guiraray kan PNR asin Office of the President.\nMientrastanto, sabi ni Atty. Criselda Ecalnea kan PNR an LSIs sa second batch an magkakaigwa man guiraray nin rapid testing para sa COVID 19.\nAn PNR nagsabi na igwa sana nin tulo na drop-off points para sa tren na may carga kan mga LSIs; duwa sa Camarines Sur asin saro sa Ligao Station sa Albay.\nAn Ligao Station an ultimong drop-off point huli sa sunod sa digdi raot pa an riles kan tren.\nSi mga pasahero (LSIs) na pasiring sa Catanduanes o Masbate, kaipohan ninda na magpasabat kan saindang LGUs sa Ligao Station.\nIdinagdag sa report na an gabos na LSIs an magkakaigwa man guiraray nin 14ng aldaw na quarantine sa saindag mga provincia.\nAn mga individual nastranded sa Metro Manila pakatpos na an gobierno ibugtak an Luzon sa irarom kan enhanced community quarantine sa katahawan kan Marso bilang parte kan lakdang na maibitaran an paglakop kan COVID 19.\nHatid Probinsya kan PNR, nagbyahe na pa Bicol Reviewed by Bicol Standard Newspaper on Sunday, June 21, 2020 Rating: 5


Pagbabagong pisikal - Wikipedia\nAn mga pagbabagong pisikal (Ingles: physical change) iyo an pagbabago na nakakaapekto sa porma nin sarong kimikal na substansya, pero bako sa kimikal na komposisyon kaini. An mga pagbabagong pisikal iyo nagagamit sa pagsuway nin mga salak pasiring sa mga kompuwestong komposisyon ninda, pero harus dae pwede magagamit sa pagsuway nin mga kompuwesto pasiring sa mga elementong kimikal o sa mas simpleng kompuwesto.\nAn pagkaliwat nin tubig pasiring sa porma nin gas huli sa dugang na enerhiya iyo sarong halimbawa nin pagbabagong pisikal.\nAn mga pagbabagong pisikal iyo nangyayari kapag an bagay o substansya iyo napasairarom sa pagbabagong dae nagbabago nin saiyang kimikal na komposisyon. Ini iyo kabaliktadan kan konsepto nin pagbabagong kimikal kun sain an komposisyon kan substansya iyo naliliwat. Sa heneral, an pagbabagong pisikal iyo naibabalik liwat gamit an pisikal na paagi. Halimbawa, an asin na natunaw sa tubig iyo maibabalik liwat kun papasangawon an tubig.\n1 Mga katakod na karakter\n2 Mga pagbabago sa istado nin materya\nMga katakod na karakterLiwaton\nAn pagbabagong pisikal iyo katakod kan pagbabago sa pisikal na karakter. Halimbawa kan mga pisikal na karakter iyo an pagkatunaw, transisyon pasiring sa gas, pagbabago nin kusog, pagbabago nin durabilidad, pagbabago sa kristal na porma, pagbabago sa tekstura, hugis, sukol, kulay, bolyum, asin densidad. Sarong halimbawa man iyo an proseso kan pagtemperar nin "steel" para makahimo nin tarom sa kutsilyo.\nNagkapirang pagbabagong pisikal man an nagliliwat kan posisyon nin mga atomo para makaporma nin mga kristal. Pirang mga pagbabagong kimikal an dae naibabalik liwat, asin nagkapirang mga pagbabagong pisikal an naibabalik liwat, pero an rebersibilidad iyo dae siguradong kriterya para sa klasipikasyong ini. Alagad an mga pagbabagong kimikal iyo mabibistado sa mga indikasyong arug kan parong, pagbabago sa kulay, o pagluwas nin gas, pwede man na hale an mga indikasyong ini sa pagbabagong pisikal.\nMga pagbabago sa istado nin materyaLiwaton\nPagbabagong pisikal nin materya (\nDeposisyon Kondensasyon Iyonisasyon\n↑ Zumdahl, Steven S. and Zumdahl, Susan A. (2000), Chemistry, Houghton Mifflin, 5th ed., p. 27 ISBN 0-395-98583-8\nPinaghugot gikan sa "https://bcl.wikipedia.org/w/index.php?title=Pagbabagong_pisikal&oldid=204421"\nLast edited on 17 Abril 2021, at 04:54\nHuring pigliwat an pahinang ini kan 17 Abril 2021, alas 04:54.


Si Gamal Abdel Nasser\nSi Gamal Abdel Nasser Hussein (Arabe: جمال عبد الناصر حسين, ʕæbdenˈnɑːsˤeɾ ħeˈseːn]; Enero 15, 1918 – Setyembre 28, 1970) iyo an ikaduwang Presidente kan Ehipto poon 1956 sagkod na siya nagadan. Saro siyang koronel sa Hokbong Ehipto asin siya an namayo sa 1952 na Ehiptong Rebolusyon katuwang si Muhammad Naguib kun saen saindang rinumpag an monarkiya (Muhammad Aling Dinastiya). An administrasyon niya nagsaksi sa maigot na modernasisasyon, pagpaotob nin marikas na nasyonalisasyon, asin an pagburak kan pan-Arabong nasyonalismo.\nSarong matagom na pigura sa pulitika asin historya kan Arabo maski ngonyan na modernong panahon, siya hinihiling sya kan mga Arabo bilang simbolo asin kampyon kan mga intereses kan mga Arabong nasyon asin tagasurog kan katalingkasan asin dignidad kaini. Masabing saiyang napondo an pagkanap kan imperyalismo sa dagang Arabo. Siya man an kagmukna kan sinasabing Non-Aligned Movement kun saen an grupo niya daing kinakampihan sa pulitika sa kinaban asin iriwal kan mga nasyon na poderoso.\nSi Nasser naomaw na gayo sa mga nasyon na Arabo kan dai siyang duwaduwa na binawe niya an mga negosyong mahalagang gayo sa ekonomiya kan ehipto na kontrolado kan mga dayuhan arog kan industriya sa pagmina nin mga mineral asin pagprodusir nin asayti asin , orog na, an pagpirit niya na makua kan Ehipto an pagkontrol asin pag'administrar kan Suez Canal kun saen an mga bapor kan darakulang nasyon naagi sa pagtransportar nin mga produkto. Maski ngane medyo namo'ritan an saiyang imahe huli kan pagsakyada kan Israel asin kapangganahan kaini sa Gerang Anom-na-aldaw, si Nasser minimirar pa kan dakulon na Arabo bilang sarong tunay na lider.\nOfficial website Kasarayan nin mga retrato, mga platika, dokumento dapit ki Nasser\n[http://www.youtube.com/watch?v=1o0wUIiqMLw Video Clip, kun tano pinahahale ni Nasser an UN sa Sinai kan 1967\n[http://www.youtube.com/watch?v=BmmyNNXIXnw Video Clip na pinapahiling an nangyari logod sa pagboot na ini ni Nasser\n[http://www.archive.org/details/ThePhilosophyOfTheRevolutionBookI&reCache=1 An deklarasyon nin pilosopiya ni Nasser, pagpalis sa Ingles\nKinua sa "https://bcl.wikipedia.org/w/index.php?title=Gamal_Abdel_Nasser&oldid=182356"\nHuring binago an pahinang ini kaitong 9 Mayo 2019, alas 02:32.


An Dios dai minaontok na nagwawaras nin mga biyaya sa satuya aroaldaw. Daing patod an saiyang pagsabwag nin balaog sa gabos na tawo.\nMinsan minahapot kita: pano naghihiro an biyaya nin Dios sa buhay ta? An evangelio minatao sato kan hiro-hiro kan pagsabwag nin balaog sa satong buhay siring sa banhi.\nAn biyaya garo banhi na marhay. Mayong balaog na hale sa Dios na maraot o nakakaraot, pirme sana ining marhay. Mabugasi asin pano-pano nin ikakarahay niato. Dai minatao an Dios nin biyaya na kita maparaot, na kita maldisyonon o ratakon an satong buhay. Ini gabos para sa satong karahayan, pagbabago asin kaogmahan.\nAn balaog nin Dios tinatao sa gabos na tawo, marhay asin sa mga maraot. Hilnga an evangelio an banhi na marhay nahulog sa manlean-laen na klase nin daga. Mayong pinipili. Sinasadol kita na an pagkamoot kan Dios para sa kagabsan tanganing darhon kita sa dalan nin katanosan asin kaogmahan.\nKaya an agyat kan evangelio iyo na mayo sa Dios an pagkukulang nin huli ta tagob-tagob nin karahayan an saiyang pagmangno. Yaon sato an pagkukulang ta an pagsabwag niya kan balaog naka ugat sa klase nin satong pag-ako asin pag simbag. Siring sa banhi, minabuswak asin minabunga ini por medyo kan klase nin pagako. Minatalubo ini nin huli sa klase nin pagsimbag niato sa saiyang pagapod asin pagtao.\nKun siring, an balaog minatalubo depende sa pgaako kaini sa satong buhay. Sa marhay na daga, sa mahuyo na puso asin bulanos nin pagako minabunga asin minatalubo an biayaya nin Dios sa sato. Magayon na paghorophoropan na dawa ngani sa marhay na daga iba-iba man giraray an bunga. Ini gabos nakapatugmad sa klase kan satuyang pagako kan balaog na danay na winawaras kan Dios sa sato.\nTotoo nanggad an Dios daing sawa na nagtatao nin balaog sa gabos. Ini minabunga asin minatalubo depende sa klase kan satong pagako asin pagsimbag.\n— Reb. P. Glenn C. Ruiz\nCura Parroco, Parroquia kan San Antonio de Padua\nDirektor, Comision nin Liturgia\nPano mo namamate asin inaako an mga winawaras na biyaya nin Dios sa aroaldaw mong pagkabuhay?\nPano mo iheniras ang mga bunga kan balaog nin Dios sa saimong kapwa asin sa sociodad?


Propuestong drug test sa Sr. HS, iginilid\nIginilid kan Departamento de Edukasyon (DepEd) Bikol an propuesto kan City School Division sa Ciudad nin Naga na dapat antes magpalista an mga estudiante na malaog sa Senior High School kinakaipuhan magpa drug test muna.\nIni nganing an mga joven pang estudientes maglikay sa ano man na paggamit nin ilegal na droga huli ta pueding maapektaran an saindang pagklase sagcod na dai na akoon sa Senior H/S.\nSi Dr. William Gando, DepEd Supt kan City School Division sa Naga nagsabi iyo ini an saiyang katuyohan nganing mismo an mga estudiante amay pa saindang atid-atidon na dai na magprobar na mag-usar nin droga.\nAn planong ini saiyang pigsumiter sa saindang opisina rehiyonal sa Ciudad nin Legaspi alagad dai preparado na iindorso sa DepEd Central Office. Kun na aprobaran an saiyang kahurotan an ibang policia sa edukasyon kan ahencia ma-aapektar na dapat gabos na mga kaakian magtapos sa pag-escuela.\nSa report kan Philippine National Police asin Philippine Drug Enforcement Agency igwa nang nagkakadarakop na menor de edad na envuelto sa droga. Digdi mahurop-hurop an estudiante nganing magpadagos sa pagklase dai mag-usar ilegal na droga, sabi pa.\nAn PDEA nagrerecomendar sa DepEd na dapat poon pa sana sa Grade IV ipa-drug test na mantang pa-joven na ngonian an nagiging envuelto sa droga.\nAn DepEd asin mga Parent Teachers Federation isinisikwal an propuesto kan PDEA, alagad sinabi pa ni Gando na dapat mag-olay an DepEd asin PDEA kun arin an mas pueding iconsiderar defende sa saindang programa.\nSinabi pa kan DepEd Naga na igwa na sindang ginigibong campanya laban sa droga na poon pa sana sa elementarya pigpapaliwanag an negatibong epekto sa salud an paggamit nin droga.\nAfuera pa kaini, nagkakaigwa pa sinda nin random drug test sa mga empleados asin paratukdo asin ini nagsikad na kan nakaaging semana asin mapadagos pa sa maabot na mga aldaw bilang suporta ninda sa paglaban kan gobierno sa ilegal na droga.\nDai man sinabi kan pamayo kan DepEd Naga kun igwa nang nagpositibo sa droga alagad kun igwa maagi pa sa confirmatory test kan Departamento de Edukasyon. (DPA)


Juan 10 | Bibliya Online | New World Translation\nAn pastor asin an mga turil nin karnero (1-21)\nSi Jesus an marahay na pastor (11-15)\n“Igwa pa ako nin ibang mga karnero” (16)\nNatagbuan kan mga Judio si Jesus kan Kapiyestahan nin Pagdedikar (22-39)\nDakul na Judio an habong magturubod (24-26)\n“An sakuyang mga karnero nagdadangog sa boses ko” (27)\nAn Aki kasaro kan Ama (30, 38)\nDakul sa ibong kan Jordan an nagturubod (40-42)\n10 “Sinisigurado ko nanggad sa saindo, an saro na bako sa pinto minaagi sa paglaog sa turil nin mga karnero kundi minasakat sa ibang parte tanganing makalaog, an sarong iyan parahabon* asin tulisan. 2 Alagad an saro na sa pinto minaagi sa paglaog iyo an pastor kan mga karnero. 3 Binubuksan siya kan parabantay sa pinto, asin an mga karnero nagdadangog sa boses niya. Inaapod niya sa pangaran an saiyang mga karnero asin ginigiyahan sinda paluwas. 4 Pag napaluwas na niya an gabos na saiya, minalakaw siyang nasa inutan ninda, asin an mga karnero nagsusunod sa saiya, huli ta midbid ninda an saiyang boses. 5 Siguradong dai sinda masunod sa sarong estranghero kundi madulag sa saiya, huli ta dai ninda midbid an boses nin mga estranghero.” 6 Itinaram ni Jesus sa sainda an pagkumparar na ini, alagad dai ninda nasabutan an sinasabi niya sa sainda. 7 Kaya sinabi giraray ni Jesus: “Sinisigurado ko nanggad sa saindo, ako an pinto para sa mga karnero. 8 An gabos na nag-arabot na nagpapamidbid na sinda daa ako, sinda mga parahabon asin mga tulisan; alagad an mga karnero dai nagdadangog sa sainda. 9 Ako an pinto; an siisay man na mag-agi sa sako sa paglaog maliligtas, asin an sarong iyan malaog saka maluwas asin makakanumpong nin sabsaban. 10 An parahabon minadatong sana tanganing manghabon asin manggadan saka mangraot. Ako nagdatong tanganing magkaigwa sinda nin buhay asin lubos nindang makamtan iyan. 11 Ako an marahay na pastor; an marahay na pastor itinatao an saiyang buhay* para sa mga karnero. 12 An tawong tinatangdanan, na bako man pastor asin bako man kagsadiri kan mga karnero, nahihiling an nagdadangadang na lobo asin binabayaan an mga karnero saka minadulag—asin tinatabag kan lobo an nagkapira asin nagkakaburugaw an iba— 13 tangdanan man sana kaya an tawong iyan asin daing pagmakulog sa mga karnero. 14 Ako an marahay na pastor. Midbid ko an sakuyang mga karnero asin midbid ako kan sakuyang mga karnero, 15 kun paanong midbid ako kan Ama asin midbid ko an Ama; asin itinatao ko an sakuyang buhay* para sa mga karnero. 16 “Asin igwa pa ako nin ibang mga karnero, na bakong sa turil na ini; an mga iyan man dapat kong giyahan, asin magdadangog sinda sa sakuyang boses, asin magkakaigwa nin sarong aripumpon saka sarong pastor. 17 Ini an dahilan kaya namumutan ako kan Ama, huli ta itinatao ko an sakuyang buhay,* tanganing makamtan ko liwat iyan. 18 Mayo nin tawong makua kaiyan sa sako, kundi itatao ko iyan sa sadiri kong kabutan. May deretso akong itao iyan, asin may deretso akong kamtan liwat iyan. An sakuyang Ama nagtao sa sako nin pagbuot manungod digdi.” 19 Dai na naman nagkauruyon an mga Judio dahil kan mga tataramon na ini. 20 Dakul sa sainda an nagsasarabi: “Igwa siya nin demonyo asin mayo siya sa tultol na isip. Ano ta nagdadangog kamo sa saiya?” 21 An iba nagsarabi: “Bako ining mga tataramon nin tawong may demonyo. Dai magigibo nin demonyo na imuklat an mga mata nin mga buta, bako?” 22 Kan panahon na idto, isinelebrar sa Jerusalem an Kapiyestahan nin Pagdedikar. Tiglipot kaidto, 23 asin naglalakaw si Jesus sa templo duman sa pasilyong may atop na inaapod Portiko ni Solomon. 24 Dangan pinalibutan siya kan mga Judio asin sinabi ninda sa saiya: “Sagkod nuarin mo kami pagpaparapaisipon? Kun ika an Cristo, sabihon mo sa samo nin diretsahan.” 25 Sinimbag sinda ni Jesus: “Sinabi ko na sa saindo, pero dai kamo nagtutubod. An mga gibo na sakong ginigibo sa ngaran kan sakuyang Ama, an mga ini nagpapatotoo manungod sa sako. 26 Alagad dai kamo nagtutubod, huli ta bako ko kamong mga karnero. 27 An sakuyang mga karnero nagdadangog sa boses ko, asin midbid ko sinda, saka nagsusunod sinda sa sako. 28 Tinatawan ko sinda nin buhay na daing katapusan, asin dai nanggad sinda malalaglag maski nuarin, saka mayo nin maagaw sa sainda sa kamot ko. 29 An itinao kan sakuyang Ama sa sako sarong bagay na mas urog pa kisa gabos na iba pang bagay, asin mayo nin makakaagaw sa sainda sa kamot kan Ama. 30 Ako asin an Ama saro.”* 31 Sa giraray nagpururot nin gapo an mga Judio tanganing gapuon siya. 32 Sinabi ni Jesus sa sainda: “Nagpahiling ako sa saindo nin dakul na marahay na gibo na ipinagbuot kan Ama. Arin sa mga gibong idto an dahilan kaya gusto nindo akong gapuon?” 33 Sinimbag siya kan mga Judio: “Gagapuon mi ika, bako dahil sa marahay na gibo, kundi dahil sa paglanghad;* tawo ka man sana kaya, pero ginigibo mong diyos an sadiri mo.” 34 Sinimbag sinda ni Jesus: “Bakong nasusurat sa saindong Katugunan, ‘Nagsabi ako: “Kamo mga diyos”’?* 35 Kun inapod niyang ‘mga diyos’ idtong mga sinaway kan tataramon nin Diyos—asin dai maninigaran an sinambit na iyan sa Kasuratan— 36 ano ta sinasabi nindo sa sako, sa sako na pinabanal kan Ama asin isinugo digdi sa kinaban, ‘Naglalanghad ka,’ kan sabihon kong ‘Ako an Aki nin Diyos’? 37 Kun dai ko ginigibo an mga gibo kan sakuyang Ama, dai kamo magtubod sa sako. 38 Alagad kun ginigibo ko an mga iyan, maski dai kamo nagtutubod sa sako, magtubod kamo sa mga gibong iyan, tanganing maaraman nindo asin padagos na masabutan na an Ama kasaro ko asin ako kasaro kan Ama.” 39 Kaya pinurbaran giraray ninda siyang dakupon, alagad nakadulag siya sa sainda. 40 Asin nagpasiring giraray siya sa ibong kan Jordan duman sa lugar kun sain nagbawtismo kaidto si Juan, asin nagdanay siya duman. 41 Dakul na tawo an nagduruman sa saiya asin nagsarabi: “Si Juan dai naggibo maski sarong tanda, pero totoo an gabos na bagay na sinabi ni Juan manungod sa tawong ini.” 42 Asin dakul an nagturubod sa saiya duman.\n^ O “nagkakasaro.”\n^ O “Kamo siring sa mga diyos.”


Pinanginginutan ni Jehova an Saiyang Banwaan—Isaias 58:11 | Pag-aadalan\n“Gigiyahan ka pirmi ni Jehova.”—ISA. 58:11, NW.\nKANTA: 152, 22\nPaano pinatunayan kan mga lider kan suanoy na banwaan ni Jehova asin ni Jesu-Cristo na sinda . . .\ntinabangan kan banal na espiritu nin Diyos?\ntinabangan kan mga anghel?\nginiyahan kan Tataramon nin Diyos?\n1, 2. (a) Kun dapit sa mga nanginginot, paano napapalain sa ibang relihiyon an Mga Saksi ni Jehova? (b) Ano an pag-uulayan niyato sa artikulong ini asin sa masunod?\n“SIISAY an lider nindo?” Iyan an parating ihinahapot sa mga Saksi ni Jehova. Asin bako man ining makangangalas huling sa dakul na relihiyon igwa nin sarong lalaki o babayi na nagseserbing lider, o namumuon. Sa kabaliktaran, ipinag-oorgulyo niyatong sabihon sa mga naghahapot sa sato na an satong Lider bakong sarong tawo na bakong perpekto. Kundi, nagsusunod kita sa panginginot kan binuhay na liwat na si Cristo, na nagsusunod man sa panginginot kan saiyang Ama, si Jehova.—Mat. 23:10.\n2 Pero igwa man nin sarong nahihiling na grupo nin mga lalaki, na inaapod na “maimbod asin mapagmansay na uripon,” na nanginginot sa banwaan nin Diyos ngunyan. (Mat. 24:45) Kaya paano ta maaaraman na si Jehova talaga an nanginginot sa sato paagi kan saiyang dai nahihiling na Aki? Sa artikulong ini asin sa masunod, pag-uulayan ta kun paano ginigiyahan ni Jehova, sa laog nin rinibo nang taon, an nagkapirang tawo tanganing panginutan an saiyang banwaan. Parehong pag-uulayan sa duwang artikulo an tulong ebidensiya na si Jehova talaga an naggigiya sa mga lalaking ini, na nagpapatunay na siya an tunay na Lider kan saiyang banwaan, kaidto sagkod ngunyan.—Isa. 58:11.\nTINABANGAN KAN BANAL NA ESPIRITU NIN DIYOS\n3. Ano an nakatabang ki Moises para panginutan an Israel?\n3 Tinabangan kan banal na espiritu nin Diyos an saiyang mga representante. Pag-isipan si Moises na pinili ni Jehova na magin lider kan mga Israelita. Ano an nakatabang sa saiya tanganing maisagibo an magabat na asignasyon na iyan? Si Jehova ‘nagbugtak sa saiya kan Saiyang banal na espiritu.’ (Basahon an Isaias 63:11-14.) Ipinapahiling kan pagtao ni Jehova ki Moises nin banal na espiritu na Siya pa man giraray an nanginginot sa Saiyang banwaan.\n4. Paano naaraman kan mga Israelita na an banal na espiritu nin Diyos man nanggad an nagtatabang ki Moises? (Hilingon an ritrato sa kapinunan kan artikulo.)\n4 Huling dai nahihiling na puwersa an banal na espiritu, paano naaraman kan mga Israelita na ini man nanggad an nagtatabang ki Moises? Tinabangan si Moises kan banal na espiritu nin Diyos na makagibo nin mga milagro asin maipamidbid ki Faraon an pangaran nin Diyos. (Ex. 7:1-3) Tinabangan man siya kan banal na espiritu nin Diyos na maipahiling an magagayon na kuwalidad arog kan pagkamuot, kahuyuan, asin pagpapasensiya, kun kaya nagin kuwalipikado siyang panginutan an mga Israelita. Kabaliktaran nanggad sa maringis asin makasadiring mga lider kan ibang nasyon! (Ex. 5:2, 6-9) Malinaw nanggad an ebidensiya: Pinili ni Jehova si Moises tanganing magin lider kan Saiyang banwaan.\n5. Ipaliwanag kun paano man tinabangan ni Jehova an iba pang mga lalaking Israelita tanganing panginutan an saiyang banwaan.\n5 Pag-abot nin panahon, tinabangan man kan banal na espiritu ni Jehova an iba pang mga lalaki na pinili niyang manginot sa saiyang banwaan. ‘Si Josue na aking lalaki ni Nun pinakapano nin espiritu nin kadunungan.’ (Deut. 34:9) “Nagdatong ki Gideon an [banal na] espiritu [ni Jehova].” (Huk. 6:34, BPV *) Asin “an [banal na] espiritu ni Jehova nagdatong ki David.” (1 Sam. 16:13) An gabos na lalaking ini nanarig sa tabang kan banal na espiritu nin Diyos tanganing magibo an mga bagay na dai ninda magigibo sa sadiri sana nindang kusog. (Jos. 11:16, 17; Hok. 7:7, 22; 1 Sam. 17:37, 50) Kaya si Jehova nanggad an angay na mag-ako kan pag-umaw huli sa makangangalas na mga ginibo kan mga lalaking ini.\n6. Taano ta gusto nin Diyos na igalang kan saiyang banwaan an mga lider sa Israel?\n6 Ano an dapat na ginibo kan mga Israelita kan mahiling ninda an ebidensiya na yaon sa mga lalaking iyan an banal na espiritu? Kan magreklamo an banwaan mapadapit sa panginginot ni Moises, naghapot si Jehova: “Sagkod nuarin ako tatrataron na daing galang kan banwaan na ini?” (Bil. 14:2, 11, NW) Iyo, pinili ni Jehova si Moises, Josue, Gideon, asin David tanganing magrepresentar sa saiya bilang Lider. Kaya kun kinukuyog kan banwaan an mga lalaking ini, si Jehova talaga an sinusunod ninda bilang Lider.\nTINABANGAN KAN MGA ANGHEL\n7. Paano tinabangan nin mga anghel si Moises?\n7 Tinabangan kan mga anghel an mga representante nin Diyos. (Basahon an Hebreo 1:7, 14.) Ginamit ni Jehova an mga anghel tanganing isugo, andamon, asin giyahan si Moises. Si Moises nagin “tagapamahala asin paraligtas na isinugo nin Diyos paagi sa anghel na nagpahiling sa saiya sa matunok na palungpong.” (Gibo 7:35) Ginamit ni Jehova “an mga anghel tanganing maipaabot” an Katugunan, na ginamit ni Moises tanganing tukduan an mga Israelita. (Gal. 3:19) Asin sinabi ni Jehova sa saiya: ‘Daraha an banwaan na ini sa lugar na sinabi ko sa saimo. Uya! An sakuyang anghel malakaw sa inutan mo.’ (Ex. 32:34) Mayong sinasabi an Bibliya na may nahiling an mga Israelita na sarong anghel na nagsulot nin hawak nin tawo asin nanginginot sa sainda. Pero huli sa paagi nin pagtutukdo asin paggiya ni Moises, nagin malinaw sa banwaan na may mga anghel na nagtatabang sa saiya.\n8. Paano tinabangan kan mga anghel si Josue asin Hezekias?\n8 Kan panahon na si Josue na an lider kan Israel bilang kasalida ni Moises, pinakusog an buot niya kan ‘prinsipe kan [hukbo] ni Jehova’ tanganing panginutan an banwaan nin Diyos sa pakikilaban sa mga Canaanita; asin nanggana an mga Israelita. (Jos. 5:13-15; 6:2, 21) Kan huri, napaatubang si Hading Hezekias sa sarong dakulaon na hukbo nin mga Asiriano na masakyada sa Jerusalem. Sa laog nin sarong banggi, ‘luminuwas an anghel ni Jehova, asin [ginadan] an 185,000 kan mga Asiriano.’—2 Ha. 19:35.\n9. Sarong rason daw an pagkabakong perpekto kan mga representante nin Diyos tanganing dai na sumunod sa saindang panginginot an mga Israelita? Ipaliwanag.\n9 Siyempre, baga man perpekto an mga anghel, an mga lalaking tinatabangan ninda bako. Sa sarong pagkakataon, dai itinao ni Moises ki Jehova an onra na maninigo sa Saiya. (Bil. 20:12) Dai naghagad nin paggiya sa Diyos si Josue bago ini magdesisyon na makipagtipan sa mga Gibeonita. (Jos. 9:14, 15) Sa halipot na panahon, nagin ‘mapalangkaw an puso’ ni Hezekias. (2 Cron. 32:25, 26) Pero, dawa bakong perpekto an mga lalaking ini, hinahagad sa mga Israelita na sumunod sa saindang panginginot. Ginamit ni Jehova an saiyang mga anghel tanganing tabangan an mga lalaking ini. Iyo, malinaw na pinanginginutan ni Jehova an saiyang banwaan.\nGINIYAHAN KAN TATARAMON NIN DIYOS\n10. Paano si Moises giniyahan kan Katugunan nin Diyos?\n10 Giniyahan kan Tataramon nin Diyos an saiyang mga representante. An Katugunan na itinao sa mga Israelita inaapod kan Bibliya na ‘Tugon [o, Katugunan] ni Moises.’ (1 Ha. 2:3, BPV) Pero, linilinaw kan Kasuratan na si Jehova an talagang nagtao sa sainda kan Katugunan, asin si Moises mismo kaipuhan na magsunod diyan. (2 Cron. 34:14) Halimbawa, pagkatapos na itao sa saiya ni Jehova an mga instruksiyon kun paano itutugdok an tabernakulo, ‘ginibo ni Moises an siring sa gabos na ipinagbuot sa saiya ni Jehova. Siring an ginibo niya.’—Ex. 40:1-16.\n11, 12. (a) Ano an ipinagbuot ki Josue asin sa mga magigin hadi kan banwaan nin Diyos? (b) Ano an nagin epekto kan Tataramon nin Diyos sa mga nagin lider kan banwaan nin Diyos?\n11 Sa kapinunan pa sana kan pagigin lider ni Josue, igwa na siya kan nasusurat na Tataramon nin Diyos. Sinabi sa saiya ni Jehova: “Basahon mo iyan nin pahinghing aldaw asin banggi, tanganing masunod mo nin maingat an gabos na nakasurat diyan.” (Jos. 1:8, NW) Kan huri, sinunod man kan mga nagin hadi kan banwaan nin Diyos an siring na rutina. Ipinagbuot sa sainda na basahon an Katugunan aroaldaw, sumurat nin sarong kopya kaiyan, asin ‘[utubon] an gabos na mga tataramon kan [Katugunan] saka kan mga kukuyugon paagi sa paggibo kaiyan.’—Basahon an Deuteronomio 17:18-20.\n12 Ano an nagin epekto kan Tataramon nin Diyos sa mga lalaking ini na nanginginot? Pag-isipan an halimbawa ni Hading Josias. Kan manumpungan an sarong dokumento na diyan nakasurat an Katugunan ni Moises, pinunan iyan na basahon ki Josias kan saiyang sekretaryo. * Ano an nagin reaksiyon kan hadi? ‘Kan madangog kan hadi an nasusurat sa libro [kan Katugunan], ginisi niya an saiyang gubing.’ Pero labi pa diyan an ginibo niya. Huling napahiro kan Tataramon nin Diyos, pinunan ni Josias an sarong determinadong kampanya na halion sa nasyon an mga idolo asin inareglar niya an sarong dakulaon na selebrasyon nin Paskuwa na dai pang kaagid na nangyari kaidto. (2 Ha. 22:11; 23:1-23, BPV) Huling nagpagiya sa Tataramon nin Diyos si Josias asin an iba pang maimbod na mga lider, andam sindang baguhon saka linawon an mga instruksiyon na itinao ninda sa banwaan nin Diyos. Huli sa mga pagbabagong ini, natabangan an suanoy na banwaan nin Diyos na humirong kauyon kan Saiyang kabutan.\n13. Ano an pagkakaiba kan mga lider kan banwaan nin Diyos sa mga lider kan paganong mga nasyon?\n13 Ibang-iba nanggad an maimbod na mga hading ini sa mga lider kan ibang nasyon, na mga lalaking ginigiyahan nin kadunungan nin tawo asin may halipot na pananaw! Halimbawa, itinutugot kan mga Canaanita an paggibo kan makababalding mga bagay, arog kan pagdudurog nin haraning magkaparyente, homoseksuwalidad, pakikidurog sa hayop, pag-atang nin aki, asin grabeng idolatriya. (Lev. 18:6, 21-25) An mga lider man kan Babilonya asin Ehipto mayo nin sinusunod na mga regulasyon sa kalinigan arog kan itinao nin Diyos sa mga Israelita na napatunayan na tama kun dapit sa siyensiya. (Bil. 19:13) Sa kabaliktaran, malinaw na nahiling kan suanoy na banwaan nin Diyos kun paano pinagdanay kan saindang maimbod na mga lider an espirituwal, moral, asin pisikal na kalinigan. Malinaw, si Jehova an nanginginot sa sainda.\n14. Taano ta dinisiplina ni Jehova an ibang mga lider kan saiyang banwaan?\n14 Bako gabos na nagin hadi kan suanoy na banwaan nin Diyos nagsunod sa Saiyang mga instruksiyon. An mga dai nagkuyog ki Jehova sinayumahan an paggiya kan Saiyang banal na espiritu, mga anghel, asin Tataramon. May mga pagkakataon na dinidisiplina o riniribayan ni Jehova an mga lider na iyan. (1 Sam. 13:13, 14) Sa saiyang itinalaan na panahon, nagnombra siya nin saro na nakakalabi sa siisay man na pinili niyang magin lider sa saiyang banwaan.\nNAGNOMBRA SI JEHOVA NIN SARONG PERPEKTONG LIDER\n15. (a) Paano ipinahiling kan mga propeta na may maabot na sarong perpektong lider? (b) Siisay an ihinulang lider?\n15 Ginatos na taon nang ihinula ni Jehova na may nonombrahan siyang sarong perpektong lider para sa saiyang banwaan. Sinabi ni Moises sa mga Israelita: ‘Masugo [si Jehova na saindong Diyos] nin sarong propeta na arog sako hali sa saindong [mga tugang na lalaki], asin kukuyugon nindo siya.’ (Deut. 18:15, BPV) Ihinula ni Isaias na an Sarong ini magigin “lider asin komandante.” (Isa. 55:4, NW) Asin si Daniel pinasabngan na magsurat dapit sa pag-abot kan ‘Linahidan [o, Mesiyas] na Lider.’ (Dan. 9:25, An Banal na Biblia) Sa katapos-tapusi, ipinamidbid ni Jesu-Cristo an saiyang sadiri bilang an “Lider” kan banwaan nin Diyos. (Basahon an Mateo 23:10.) Gikan sa buot siyang sinunod kan saiyang mga disipulo, asin kumbinsido sinda na siya an pinili ni Jehova. (Juan 6:68, 69) Ano an nakapakumbinsir sa sainda na si Jesu-Cristo man nanggad an ginagamit ni Jehova para panginutan an saiyang banwaan?\n16. Ano an patunay na tinabangan si Jesus kan banal na espiritu nin Diyos?\n16 Tinabangan si Jesus kan banal na espiritu nin Diyos. Kan bawtismuhan si Jesus, nahiling ni Juan Bautista na “nabubuksan an kalangitan asin nagbababa pasiring sa saiya an espiritu.” Pagkatapos kaiyan, “pinahiro [si Jesus] kan espiritu na magduman sa kaawagan.” (Mar. 1:10-12) Sa bilog na panahon kan ministeryo ni Jesus sa daga, tinabangan siya kan banal na espiritu nin Diyos na gumibo nin mga milagro asin na makapagtaram na may awtoridad. (Gibo 10:38) Dugang pa, tinabangan man siya kan banal na espiritu nin Diyos na maipahiling an mga aspekto kan bunga kaiyan, arog kan pagkamuot, kagaya-gayahan, asin pagtubod. (Juan 15:9; Heb. 12:2) Mayo nin ibang lider na igwa kan arog kaiyan na patunay na yaon talaga sa saiya an banal na espiritu. Malinaw, pinili ni Jehova si Jesus na magin Lider.\nPaano tinabangan kan mga anghel si Jesus dai nahaloy pagkatapos kan saiyang bawtismo? (Hilingon an parapo 17)\n17. Ano an ginibo kan mga anghel tanganing tabangan si Jesus?\n17 Tinabangan kan mga anghel si Jesus. Dai nahaloy pagkatapos na mabawtismuhan si Jesus, “nag-arabot an mga anghel asin nagpuon na maglingkod sa saiya.” (Mat. 4:11) Mga pirang oras bago siya gadanon, “sarong anghel hali sa langit an nagpahiling sa saiya asin pinakusog siya.” (Luc. 22:43) Nagtiwala si Jesus na masugo si Jehova nin anghel para tabangan siya nuarin man niya iyan kaipuhan tanganing maisagibo an kabutan nin Diyos.—Mat. 26:53.\n18, 19. Paano giniyahan kan Tataramon nin Diyos an buhay asin pagtutukdo ni Jesus?\n18 Giniyahan si Jesus kan Tataramon nin Diyos. Sa kapinunan pa sana kan saiyang ministeryo, nagpagiya na si Jesus sa Tataramon nin Diyos. (Mat. 4:4) Sa katunayan, sagkod sa saiyang kagadanan sa hariging pasakitan, nagdanay siyang makinuyog sa Tataramon nin Diyos. Sa huring mga tataramon niya ngani bago siya mautsan, may kinotar pa siyang mga hula dapit sa Mesiyas. (Mat. 27:46; Luc. 23:46) Sa kabaliktaran, an mga lider nin relihiyon kan panahon na iyan binabaliwala an Tataramon nin Diyos pag kontra iyan sa mga tradisyon ninda. Manungod sa sainda, kinotar ni Jesus an mga tataramon ni Jehova na isinurat ni propeta Isaias: “An banwaan na ini nagtataong onra sa sakuya paagi kan saindang mga ngabil, alagad an saindang mga puso harayuon sa sako. Daing kamanungdanan an padagos na pagsamba ninda sa sakuya, huli ta itinutukdo ninda an mga pagbuot nin mga tawo bilang mga doktrina.” (Mat. 15:7-9) Mapili daw si Jehova hali sa mga lalaking ini para iyo an manginot sa Saiyang banwaan? Dai nanggad!\n19 Nagpagiya si Jesus sa Tataramon nin Diyos bako lang sa saiyang buhay kundi pati man sa saiyang pagtutukdo. Kan haputon siya kan mga lider nin relihiyon tanganing purbaran siya, dai niya ginamit an saiya mismong kadunungan o eksperyensiya tanganing simbagon sinda. Imbes, tinukduan niya sinda gamit an Kasuratan. (Mat. 22:33-40) Asin imbes na pahangaon an mga nagdadangog sa saiya paagi sa pag-istorya sa sainda dapit kan nagin buhay niya sa langit o sa paglalang kan uniberso, “lubos niyang binuksan an saindang mga isip tanganing masabutan an kahulugan kan Kasuratan.” (Luc. 24:32, 45) Pinahalagahan na marhay ni Jesus an Tataramon nin Diyos asin gustong-gusto niyang ipaabot iyan sa iba.\n20. (a) Paano ipinahiling ni Jesus an pagpapasakop niya sa Diyos? (b) Ano an itinutukdo sa sato kan pagkakaiba ni Jesus asin ni Herodes Agripa I kun dapit sa pagpili ni Jehova nin sarong lider?\n20 Dawa ngani napapangalas sa saiyang “kawili-wiling mga tataramon” an mga nagdadangog sa saiya, pirming itinatao ni Jesus an onra sa saiyang Paratukdo, si Jehova. (Luc. 4:22) Kan umawon nin sarong mayaman na lalaki si Jesus paagi sa pag-apod sa saiya na “Marahay na Paratukdo,” may kababaan nin buot na nagsimbag si Jesus: “Taano ta inaapod mo akong marahay? Dai nin siisay man na marahay apuwera sa saro, an Diyos.” (Mar. 10:17, 18) Kabaliktaran nanggad ki Herodes Agripa I na nagin hadi, o lider, kan Judea mga walong taon pagkagadan ni Jesus! Sa sarong espesyal na okasyon, nagsulot si Herodes nin “badong panghadi.” Kan magdiskurso siya, nagkurahaw an mga tawo: “Boses nin diyos, bako nin tawo!” Malinaw na nagustuhan ni Herodes an pag-umaw sa saiya. Ano an sunod na nangyari? “Tulos-tulos, pinadusahan siya kan anghel ni Jehova huli ta dai niya itinao sa Diyos an kamurawayan, asin kinakan siya nin mga ulod dangan nagadan.” (Gibo 12:21-23) Siguradong mayo nin makatanusan na nagmamasid an makakapagsabing pinili ni Jehova si Herodes na magin lider. Pero si Jesus, nagtao siya nin nakakakumbinsir na ebidensiya na ninombrahan siya nin Diyos, asin padagos niyang pinamuraway si Jehova bilang an Kahuruhalangkawing Lider kan Saiyang banwaan.\n21. Anong mga hapot an sisimbagon niyato sa masunod na artikulo?\n21 Bakong katuyuhan nin Diyos na maglawig nin pira sanang taon an pagigin lider ni Jesus. Sinabi ni Jesus pagkatapos siyang buhayon liwat: “Asin uya! kaibanan nindo ako sa gabos na aldaw sagkod sa pagtatapos kan sistema nin mga bagay.” (Mat. 28:18-20) Pero bilang sarong dai nahihiling na persona sa langit, paano panginginutan ni Jesus an banwaan nin Diyos sa daga? Siisay an gagamiton ni Jehova na manginginot sa Saiyang banwaan bilang representante ni Jesus sa daga? Asin paano mamimidbid kan mga Kristiyano kun siisay an talagang mga representante ni Jesus? Sisimbagon an mga hapot na ini sa masunod na artikulo.\n^ par. 12 Posibleng iyo ini an orihinal na dokumentong isinurat ni Moises.


RTL kinundenar kan mga paraoma\nKinundenar kan sektor nin mga paraoma sa Camarines Sur asin sa iba pang provincia sa Bicol an Rice Tarrification Law (RTL), dai man nakatabang sa pobreng paraoma envez iyo an nagpapasakit huli kan padagos na pagbagsak kan presyo kan paroy.\nHahagadon ninda sa congreso na ibasura na an ley huli ta pagabat sana sa pagbuhay kan paraoma.\nNaglansar nin mga protesta sa Camarines Sur, Camarines Norte asin Albay an manlaen-laen na organisasyon nin paraoma sa atubangan kan opisina rehiyonal kan Departamento de Agricultura, National Food Authority asin Philippine Coconut Authority sa isyu sa pagbagsak man kan presyo kan kopras. Igwa na sindang andam na position paper sa tolong ahencia sa pagcontra asin pagkundenar sa RTL asin pagbaba kan presyo kan kopras.\nSi Tess Cielo, lider kan Amihan Kababaihan Magsasaka (AKM) sa Camarines Sur nagsabi dai man narealisar an pigsasabi sa RTL na magbababa an presyo kan mga commercial rice sa mercado mientras tinawan buelo an rice traders sa pag-angkat nin bagas sa ibang nasyon asin hinali na sa NFA.\nSa ngonian an commercial rice nagdadalagan sa presyong P45 hasta P50, nag-epekto na an RTL kan Abril 2019 alagad dai man namate kan consumedores an pagbaba kan presyo sa mga mercado.\nSinabi kan AKM putik man na an RTL iyo an makontrol kan presyo kan bagas particularmente sa satong nasyon envez an nakikinabang si dati nang milyonaryong rice traders.\nMayo kaming naheheling na suporta sa gobierno padagos nalulugi huli sa baratong presyo kan paroy sa mga kumprada na nagdadalagan sa P11 hasta P13.\nMas lalong ginagadan an mga paraoma sa mayong kontrol sa pagbaba kan presyo kan paroy asin mayong nangyari na mababa an presyo kan commercial rice, sabi pa ni Cielo.\nNagsimbag man an DA na igwang alokasyon na P10 bilyon an gobierno na tabang sa mga paraoma para sa annual rice comprehensive enhancement fund na yaon sa poder kan ahencia an pagpaluwas nin fondo. An P5 bilyon para sa Philmech na gagamiton para sa production of postharvest machineries and small irrigation projects, mientras na P3 bilyon para sa Philrice, P1 bilyon itatao sa DBP sa east access loan asin P1 bilyon para sa iba pang actividades na an setenta por ciento kaini sa TESDA. (DPA)


MOSIAH TSAPTER 11\nSi hadeng Noah naghade sa kadaendatahan --- Siya naoogma sa maribok na pamumuhay na kairiba an saiyang mga agom asin mga kalunya --- Si Abinadi nagpropesiya na an mga katawohan dadarahon sa pagka-uripon --- An saiyang buhay pinagmawotan na tigbakon ni hadeng Noah.\nAsin ngonian ini nangyaring naglipas na si Zeniff ipinagwalat an kahadean ki Noah, na saro sa saiyang mga akeng lalake; kun kaya si Noah nagpoon sa paghade bilang saiyang karibay; asin siya dae naglakaw sa mga dalan kan saiyang ama.\n2 Nin huli ta hilnga, siya dae nagsunod sa mga kasugoan nin Diyos, pero siya naglakaw sa mga kamawotan kan saiyang sadireng puso. Asin siya igwa nin kadakul na mga agom asin kalunya. Asin siya an nagtulak sa saiyang mga katawohan na magkasala, asin gumibo nin mga bagay na marigsok sa paghilingon nin Kagurangnan. Iyo, asin sinda naggiribo nin mga pagpapatutot asin gabos na manera nin kadaendatahan.\n3 Asin siya nagpamugtak nin sarong pagbubuwis na ikalimang parte sa gabos na saindang mga pagsasadire, mga plata, asin ikalimang parte kan saindang ziff, asin kan saindang tumbaga, asin kan saindang bronse asin saindang lansang; asin ikalimang parte kan saindang mga patabaon na hayop; asin man ikalimang parte kan gabos nindang banhi.\n4 Asin an gabos na ini saiyang kinukua na tanganing suportaran an saiyang sadire, asin an saiyang mga agom asin an saiyang mga kalunya; asin man an saiyang mga kapadean, asin an saindang mga agom asin an saindang mga kalunya; kaya siya an nagbago kan mga pagpapalakaw kan kahadean.\n5 Nin huli ta saiyang pinaharale an gabos na mga kapadean na konsagrado sa paagi kan saiyang ama, asin nagkonsagra nin mga bagong iba bilang saindang mga karibay, an mga ini ipinalangkaw nin kapaabaw-abawan kan saindang mga puso.\n6 Iyo, asin kaya sinda nagin suportado sa saindang kahugakan, sa saindang idolatriya, asin sa saindang mga patutot, sa paagi kan mga buwis na si hadeng Noah iyo an nagbugtak sa saiyang mga katawohan; kaya an mga katawohan grabe an paghingoha sa pagtrabaho tanganing suportahan an kadaendatahan.\n7 Iyo, asin sinda man nagin mapagsamba sa rebulto, nin huli ta sinda pinagdaya sa paagi nin daeng kamugtakan asin pamboladas na mga tataramon kan hade asin mga kapadean; nin huli ta sinda man nanggad nagpaparataram nin mga pamboladas na mga bagay sa sainda.\n8 Asin ini nangyaring naglipas na si hadeng Noah nagparapatugdok nin kadakul na elegante asin mga mahihiwas na mga paghararongon; asin saiya sindang pig-adornohan nin pinong gibo sa kahoy, asin nin gabos na manera nin mahahalagang mga bagay, nin bulawan, asin nin plata, asin nin lansang, asin bronse, asin nin Ziff, asin nin tumbaga.\n9 Asin siya man nagpatugdok nin saiyang sarong mahiwason na palasyo, asin sarong trono sa tahaw kaiyan, an gabos kaini gibo sa pinong kahoy asin pinag-adornohan nin bulawan asin plata asin may mahalagang mga bagay.\n10 Asin siya man naghimo na an saiyang mga paratrabaho kaipuhan na magtrabaho nin gabos na manera nin pinong trabaho sa laog mismo kan dingding kan templo, nin pinong kahoy, asin nin tumbaga, asin nin bronse.\n11 Asin an mga tukawan na dulot na pinagpalaen para sa mga halangkaw na mga kapadean, na mas halangkaw kesa gabos na ibang mga tukawan, na saiyang pinag-adornohan nin purong bulawan; asin saiyang pinaghimo an sarong pasamanong handigan na itutugdok sa atubangan ninda, na tanganing sinda puwedeng maipahingalo an saindang mga hawak asin saindang mga takyag habang sinda nagtatararam nin kahambugan asin raway na mga tataramon sa saiyang mga katawohan.\n12 Asin ini nangyaring naglipas na siya nagtugdok nin sarong torre na harani sa may templo; iyo, sarong grabe kalangkaw na torre, grabe kalangkaw na siya puwedeng makatingodg sa may ibabaw kaini asin tinatanaw an daga nin Shilom, asin man an daga nin Shemlon, na pagsasadire kan mga Lamanita; asin ngani saiyang puwedeng matanaw an kabilugan kan daga na nakapalibot.\n13 Asin ini nangyaring naglipas na saiyang pinaghimo an kadakul na mga pahararongon na itutugdok sa daga nin Shilom; asin saiyang pinaghimo na an sarong dakulang torre itutugdok sa may bulod sa norteng parte kan daga nin Shilom, na iyo an sarong lugar na paaayahayan kan mga kaakian ni Nephi kan panahon na sinda nagparadulag paluwas sa daga; asin kaya siya naghimong gamiton an mga kayamanan na saiyang nagkakakurua gikan sa pagbubuwis sa saiyang mga katawohan.\n14 Asin ini nangyaring naglipas na siya an nagpamugtak kan saiyang puso sa saiyang mga kayamanan, asin siya naggastos kan saiyang oras sa maribok na pamumuhay kairiba an saiyang mga agom asin saiyang mga kalunya; asin iyo man an saiyang mga kapadean naggastos kan saindang oras kairiba an mga pakawalang mga kababaehan.\n15 Asin ini nangyaring naglipas na siya nagtanom nin mga ubasan sa palibot nin daga; asin siya nagtugdok nin mga pisaan nin ubas, asin naghimo kan arak na maabunda; asin kun kaya siya nagin sarong buratsero, asin man an saiyang mga katawohan.\n16 Asin ini nangyaring naglipas na an mga Lamanita nagpoon na magdulok sa saiyang mga katawohan, sa sadit sanang mga bilang, asin garadanon sinda sa saindang mga kadagaan, asin habang sinda nagbabantay kan saindang mga alagang hayop.\n17 Asin si hadeng Noah nagpadara kan saiyang mga guwardiya sa palibot nin kadagaan na tanganing dae sinda makalaog; pero dae siya nagpadara nin sarong awad-awad na bilang, asin an mga Lamanita nag-ataki sainda asin ginaradan sinda, asin iyo ini an nagtulak sa kadakul nindang mga alagang hayop paluwas sa kadagaan; kaya ang mga Lamanita nagpoon sa pagdestroso sainda, asin na tanganing gibohon an saindang kaanggutan laban sa sainda.\n18 Asin ini nangyaring naglipas na si hadeng Noah nagpadara kan saiyang mga hukbo laban sainda, asin sinda nag-aratras pabalik, o sinda tinulak pabalik pansamantala; kun kaya, sinda nagbaralik na pinag-orogmahan an saindang nagkakurulimbat.\n19 Asin ngonian, nin huli kaining dakulang kapangganahan sinda pinalangkaw sa kapaabaw-abawan kan saindang mga puso; sinda nagparahambog kan saindang sadireng mga kusog, na nagsasabi na an saindang singkuwenta puwedeng makipaglaban kontra sa rinibong mga Lamanita; asin kaya sinda nanggad nagharambog, asin nagin maogma kan dugo, asin sa pagpabulos kan dugo nin saindang mga katugangan, asin kaya ini nin huli sa kadaendatahan nin saindang hade asin mga kapadean.\n20 Asin ini nangyaring naglipas na igwa nin sarong tawo sainda na an pangaran iyo si Abinadi; asin siya nagdulok sa kairibahan ninda, asin nagpoon sa pagpropesiya, na nagsasabi: Hilnga baya sabi nin Kagurangnan, asin kaya siya an nagsugo sakuya, na nagsasabi: Lakaw, asin sabihon sa mga katawohang ini, kaya sabi nin Kagurangnan --- Herak man sa mga katawohang ini, nin huli ta ako nakamasid kan saindang mga karigsokan, asin kan saindang mga karaotan, asin kan saindang mga patutot, asin laen lang kun sinda magsosolsol ako an magpapadusa sainda sa sakuyang kaanggutan.\n21 Asin laen lang kun sinda magsosolsol asin magbaralik sa Kagurangnan saindang Diyos, hilnga, ako ang magliligtas sainda sa mga kamot kan saindang mga kaiwal; iyo, asin sinda dadarahon pasiring sa kauripnan; asin sinda nasasakitan sa kamot kan saindang mga kaiwal.\n22 Asin ini mangyayaring maglipas na sinda makakaaram na Ako an Kagurangnan saindang Diyos, asin ako sarong selosong Diyos, na nagpapadusa sa mga kadaendatahan kan sakuyang mga katawohan.\n23 Asin ini mangyayaring maglipas na laen lang kun ining mga katawohan magsosolsol asin magbaralik pasiring sa Kagurangnan saindang Diyos, sin dadarahon pasing sa kauripnan; asin mayong magliligtas sainda, laen lang kun ini iyo an Kagurangnan an Makapangyarihang Diyos.\n24 Iyo, asin ini mangyayaring maglipas na sa panahon na sinda magkukururahaw sa pag-apud sakuya Ako magigin maluya sa pagdangog kan saindang mga kinurahaw; iyo, asin ako magtutugot sainda na sinda ramutakan kan saindang mga kaiwal.\n25 Asin laen lang kun sinda magsosolsol na sul-ot an sakong-bado asin may alpog, asin magkurahaw nin makusog sa Kagurangnan saindang Diyos, ako dae magdadangog kan saindang mga pangadyeon, ni ako an magliligtas sainda paluwas sa saindang mga kasakitan; asin kaya ini sinabi nin Kagurangnan, asin kaya siya an nagsugo sakuya.\n26 Ngonian ini nangyaring naglipas na kan si Abinadi nakapagtaram na kan mga tataramon na ini sa sainda sinda nagka-arangggot sa saiya, asin nagmawot na halean siya nin buhay; alagad an Kagurangnan an nagligtas saiya paluwas sa saindang mga kamot.\n27 Ngonian kan si hadeng Noah nakadangog kaining mga tataramon na sinabi ni Abinadi sa mga katawohan, siya man naanggot; asin siya nagsabi: Siisay si Abinadi, na ako asin an sakuyang mga katawohan paghuhusgaran niya, o siisay an Kagurangnan, na iyo an magdadara sa sakuyang mga katawohan nin arog kagrabeng kasakitan?\n28 Ako nagsusugo saindo na darahon si Abinadi digde, na ako an puwedeng gumadan saiya, nin huli ta sinabi nya an mga bagay na ini para magin maribok an sakuyang mga katawohan na tanganing mag-anggot an lambang saro laban sa saro, asin tanganing humimo nin pag-iiriwal-iwal sa sakuyang mga katawohan; kun kaya ako an magadan saiya.\n29 Ngonian an mga mata kan mga katawohan nagkaburulag; kun kaya pinatagas ninda an saindang mga puso laban sa mga tataramon ni Abinadi, asin sinda nagmawot magpoon sa oras na idto hanggan pa sa gadanon siya. Asin si hadeng Noah nagpatagas kan saiyang puso laban sa tataramon nin Kagurangnan; asin siya dae nagsolsol kan saiyang maraot na mga kaggibohan.\n# posted by Unknown @ 5/12/2005 03:53:00 PM\nMOSIAH TSAPTER 10\nSi hadeng Laman nagadan --- An saiyang mga katawohan nagin mga mabangison asin malupiton asin nagtutubod sa mga palsong tradisyon --- Si Zeniff asin an saiyang mga katawohan iyo an nagin mapanggana laban sa sainda.\nAsin ini nangyaring naglipas na kami giraray nagpoon sa pagtugdok nin kahadean asin kami giraray nagpoon na masadire an daga sa matuninong na paagi. Asin ako naghimo na dapat na magkaigwa nin mga armas na pangiyera na gibohon manlaen-laen na klase, na tanganing sa kahaluyan ako puwedeng magkaigwa nin mga armas para sa sakuyang mga katawohan laban sa panahon na an mga Lamanita maotrong mag-abot giraray sa pakikigiyera laban sa sakuyang mga katawohan.\n2 Asin ako nagbugtak nin mga guwardiya sa kapalibutan nin kadagaan, na tanganing an mga Lamanita dae tulos makadulok samuya giraray na daeng pagkamangno asin destrosohon kami; asin kaya ako nagbantay sa sakuyang mga katawohan asin kan sakuyang mga alagang hayop, asin irayo sinda gikan sa pagkahulog pasiring sa mga kamot kan samuyang mga kaiwal.\n3 Asin ini nangyaring naglipas na kami an nagmana sa kadagaan kan samuyang mga ama sa kadakul na mga taon, iyo, sa laog nin beynte asin duwang taon.\n4 Asin ako naggibo na an mga tawo puwedeng magbungkal nin daga, asin magtanom nin gabos na klaseng pananom asin gabos na klaseng prutas sa lambang klase.\n5 Asin ako naggibo na an mga kababaehan dapat na magkidkid, asin maghingoha, asin magtrabaho, asin maghimo nin gabos na manera nin pinong lino, iyo, asin yamit sa lambang klase, na tanganing samuyang magubingan an samuyang kahubaan; asin kaya kami nag-asenso sa dagang ini --- kaya kami nagkaigwa nin padagos na katuninongan sa daga sa laog nin beynte dos na mga taon.\n6 Asin ini nangyaring naglipas na si hadeng Laman nagadan na asin an saiyang akeng lalake nagpoon sa paghade bilang saiyang karibay. Asin siya nagpoon sa pagpukaw kan saiyang mga katawohan na magrebelde laban sa sakuyang mga katawohan; kun kaya sinda nagpoon sa paghahanda para sa giyera, asin naglusob sa pakigiyera laban sa sakuyang mga katawohan.\n7 Pero ako nagkapagpadara kan sakuyang mga espiya sa paglibot kan daga nin Shemlon, na tanganing sakong madiskubre an saindang mga preparasyon, na tanganing puwede kong mapagbantayan an laban sa sainda, na tanganing sinda dae na sana maglusob laban sa sakuyang mga katawohan asin destrosohon sinda.\n8 Asin ini nangyaring naglipas na sinda naglusob sa norteng parte kan daga ni Shilom, na may kadakul na bilang nin mga hukbo, mga tawong armado nin mga busog, asin may mga pana, asin may mga espada, asin may mga pantusok, asin may mga gapo, asin may mga tirador; asin sinda nagpakalbo kan saindang mga payo na ini magin malinig; asin sinda nagugubingan nin mga bahag na nakasalikop sa saindang mga habayan.\n9 Asin ini nangyaring naglipas na ako naghimo na an mga babae asin mga kaakian kan sakuyang mga katawohan kaipuhan na itago sa may kaparangan; asin ako man naghimo na an gabos na samuyang mga gurang na tawo na puwedeng magkapot nin mga armas, asin man an gabos na hoben na mga tawo na may kakayahan na magkapot nin mga armas, dapat na magtiripon kan saindang mga sadire na magkasararo na tanganing makilaban sa giyera kontra sa mga Lamanita; asin ipinamugtak ko sinda sa saindang mga hukbo, an lambang tawo uyon sa saindang mga edad.\n10 Asin ini nangyaring naglipas na kami nakilaban kontra sa mga Lamanita; asin ako, maski ako, sa sakuyang kagurangan, nakilaban man kontra sa mga Lamanita. Asin ini nangyaring naglipas na kami nakilaban sa kusog nin Kagurangnan.\n11 Ngonian, an mga Lamanita daeng pagkaaram manungod sa Kagurangnan, kun kaya sinda nagsarig sa sadire sana nindang kusog. Pero sinda makukusog na mga katawohan, na arog sa kusog nin mga tawo.\n12 Sinda mga maiisog, asin malupiton, asin mga paha sa dugo nin katawohan, na nagtutubod sa tradisyon kan saindang mga ama, na iyo ini --- Nagtutubod na sinda pinahale paluwas sa daga nin Jerusalem nin huli kan mga karaotan kan saindang mga ama, asin na sinda pigloko sa kaparangan kan saindang mga katugangan, asin na sinda man pigloko habang naglayag sa kadagatan;\n13 Asin giraray, na sinda pigloko habang yaon sa daga kan saindang enot na kamanahan, pagkatapos na sinda nakaduong na gikan sa kadagatan, asin an gabos ini nin huli ta si Nephi iyo an may makusog na pagtubod sa pagsunod sa mga kasugoan nin Kagurangnan --- kun kaya siya an napaboran nin Kagurangnan, nin huli ta an Kagurangnan nadangog an saiyang mga pangadyeon asin nagsimbag sainda, asin siya an nangenotan sa saindang paglakbay sa kaparangan.\n14 Asin an saiyang mga katugangan nag-anggot saiya nin huli ta sinda dae nakasabot sa mga kaggibohan nin Kagurangnan; sinda man nag-anggot sa saiya habang yaon sa kadagatan nin huli ta saindang pinatagas an saindang mga puso kontra sa Kagurangnan.\n15 Asin giraray, sinda nag-anggot saiya kan sinda nagduong na sa ipinangakong daga, nin huli ta saiyang pinag-agaw an pagmamato kan mga katawohan gikan sa saindang mga kamot; asin sinda nagmawot na gadanon siya.\n16 Asin giraray, sinda nag-anggot saiya nin huli ta siya naghale pasiring sa kaparangan na an Kagurangnan iyo an ipinagsugo saiya, asin dinara an mga rekord na ipinag-ukit sa mga lamina na bronse, nin huli ta sinda nagsabi na saiyang hinabon an mga ini.\n17 Asin kaya sinda nagtukdo sa saindang mga kaakian na sinda dapat na mag-anggot sa sainda, asin na sinda dapat na garadanon ninda, asin sinda kaipuhan na habonan asin aragawon ninda, asin gibohon an gabos nindang kakayahan na tanganing destrosohon sinda; kun kaya sinda nagkaigwa nin daeng katapusan na kaanggutan sa mga kaakian ni Nephi.\n18 Nin huli kaini mismong kausa na si hadeng Laman, sa paagi kan saiyang katusuhan, asin kaputikan na kadayaan, asin kan saiyang magayonon na mga promise, iyo an nakadaya sako, na tanganing sakong madara ining sakong mga katawohan sa dagang ini, na sinda puwedeng magdestroso sainda; iyo, asin kami nagtios kaining kadakul na mga taon sa dagang ini.\n19 Asin ngonian ako, si Zeniff, pagkatapos na sakuyang maisaysay an gabos na ining mga bagay sa sakuyang mga katawohan manungod sa mga Lamanita, ako naghimong pakusugon sinda na makigiyera sa bilog nindang kakayahan, na ibugtak ninda an saindang pagtitiwala sa Kagurangnan; kun kaya, kami nakilaban sainda, nin harap-harapan.\n20 Asin ini nangyaring naglipas na naggibo nyamong padulagon giraray sinda paluwas sa samuyang kadagaan; asin samuyang ginaradan sinda sa sarong dakulang garadanan, grabe kadakul an bilang na kami daeng gayo makapagbilang sa sainda.\n21 Asin ini nangyaring naglipas na kami nagbaralik giraray sa samuyang sadireng daga, asin an sakuyang mga katawohan nagpoon naman sa pag-aalaga kan saindang mga hayupan, asin sa pagbungkal kan saindang mga omahan.\n22 Asin ngonian ako, na gurang na, nagwalat kan kahadean sa saro kan sakuyang mga akeng lalaek; kun kaya, ako mayo nang masasabi. Asin hagad ko an Kagurangnan iyo an magbendisyon sa sakong mga katawohan. Amen.\n# posted by Unknown @ 5/12/2005 01:03:00 PM


Siguro ngunyan mas lalo na kitang matubod na an tunay na talento mas laong madanay kesa sa mga pig paktoryang talento na arog ki bea saw. binabasol ko sa ladong ini an mga telebisyon na an habol sana porsyento asin komisyon sa pagpapaluwas kaining mga dalanon na kulang sa imahinasyon. Baka maparayo ako, kaya bweno,madaling isipon na dapat tang suportahan an arog kaining pagpapaheling kan tibay o orag kan mga bikolano alagad minsan minalakad kitang sobra na napapasiring sa pagkadapla ninhuli ta nadadara kita sa biglang kinang kan mga pangyayari. sa heling ko negatibo man nanggad ako na kadto ko pa sinasabi na disgrasya an pagkagana ni bea dahil mayo talaga siyang katago tagong talento asin nasabi ko pa na siguro mataan lang ini ning panahon baka ma nanggad daugon ka ini si la aunor. alagan kan naagihan ko an saimung literal na pagpaurog sa orag ni bea nagirumduman ko na tama man palan ako sa pagiging negatibo. sayang si bea pero marhay na yan ta dawa sa dikit na panahon nailag nya sa mapa kan puting telon asin sa telebisyon an sadit na tuldok kan satung rehiyon. kaya tama ka amigo minatubod man ako sa diklom ninhuli ta pakatapos kaya liwanag na an satong hahampangon. sa ngonyan si enchong dee, si aj dee, si aga bikolano naman baga, si isay pa kayang iba an pwede tang idagdag sa lista..ah amigo malawig na marhay an diskusyon ta. para lang sako sana dae ta man lugod isakat sa payo an pag orgolyong sobra sa mga sikat na bikolano. pabayae tabi ako na magsaludo sa imo sa asin sa saimong talento sa lado nin literaryo. Kun may sala man sa mga bikol ko pagpasensiyan mo na amigo mayo man siguro yan sa pagiging perpekto kundi sa pagiging tunay tang sarung bikolano.


Naga igwa nang 101K votantes\nLimang bulan antes kan ultimo diya kan continuing registration sa Commission on Election (Comelec) para sa eleksyon nasyonal asin lokal sa Mayo 9, 2022 an Ciudad nin Naga igwa nang rehistradong 101,303 na mga votante.\nSagcod sa Septiembre 30, 2021 an huring aldaw kan pagpa-rehistro kan calificadong votantes na nag-eedad puon 18 anyos pasakat an Comelec sa ciudad naglalaom na maabot pa sa diez mil an mahabol nganing makaparticipar sa pirilian nurong taon.\nIni an mga pahayag ni Abogado Maico Julia Jr. Election Officer kan ciudad alagad saiyang piglinaw na hinale na ninda sa listahan nin mga votante na duwang veces nang dai nagvovoto na posibleng an iba binawian nin buhay kabale na si mga nagbalyo nang lugar asin nagpalista bilang transferee.\nAlagad tinutugot giraray kan commission an pagpa-activate nganing makacierto na makaparticipar na sa eleksyon.\nSinuspende na kan commission an mga ginigibong satellite registration sa barangay kasunod kan padagos na paglangkaw kan coronavirus disease (Covid- 19).\nAn desisyon kan Comelec nganing ilikay an saindang mga election officer asin personajes na maulakitan kan ‘‘deadly virus’’ na sagcod sa ngunian iyo pa an problema kan gobierno mantang limitado pa an nag-aarabot na suplay kan bakuna hale sa ibang nasyon.\nAn direktiba sa mga election officers dapat estrictong ipasunod an health protocols sa nagpapadagos na continuing registration.\nSi Julia, opisyal na parataram kan Comelec sa Camarines Sur nagpahayag pa na mahalat sana sinda kan bagong memorandum kan saindang opisina central kun nuarin ibabalik an satellite registration.\nSi enot na programa kan Comelec sa pagpa rehistro sa mga barangay nakatabang nganing makua an target registrants alagad sinuspende huli kan virus. (DPAureus)


Syudad nin Legazpi - Wikipedia\n(Pinagbalikwat gikan sa Legazpi)\nMapa kan Albay na ipinapahiling an kinamumugtakan kan syudad kan Legazpi\nRehiyon Rehiyon Bikol (Region V)\nProbinsya Albay (Capital)\nMga Distrito Segundo distrito kan Albay\nMga Barangay 70\nKlase nin Ganar: 1a klaseng syudad; urban\nAlkalde Noel E. Rosal (Lakas-CMD)\nNagin ciudad Hunyo 12, 1959\nHiwas 204.20 km²\n194,580, (2007 estima)\nCoordinates 13°8' N 123°44' E\nAn Syudad nin Legazpi (Filipino: Syudad ng Legazpi; Tagalog: Lungsod ng Legazpi; Ingles: City of Legazpi) sarong primera klaseng ciudad asin an kapitolyo kan Provincia kan Albay sagkod an rehiyonal na sentro kan Rehiyon Bikol. Sa sukol na 204.20km², igwang 179,481 katawong nag-eerok digdi segun sa sensus kan 2007. Huli kaiyan ini an pinakamatawong ciudad sa enterong rehiyon asin an rehiyonal na sentro. Namomogtak an ciudad sa isla nin Luzon.\nHuli ta nasa sentro man kan geograpikal na sentro kan peninsula asin yaon sa tahaw kan duwang isla-provincia nin Catanduanes sagkod Masbate, an Cuidad kan Legazpi an pinaka-durhong asin huring terminal nin Philippine National Railways (PNR) sa katimogan.\nAn cuidad ay an tukawang esklesyastiko nin Diocese kan Legazpi asin halos gabos kan mga naka-istar sa cuidad ay Romano Katoliko.\nAn pig-aapod ngunyan na Siyudad kan Legazpi ay hale sa pangaran ni Miguel López de Legazpi, an Kastilang kongkistador na nagsakop kan mga Isla nin Pilipinas kan 1565. An pamilya niya ay hale sa Legazpi, España na sarong banwaan sa Guipuzcoa, España.\nAn Legazpi ay itinindog kan mga kinatong nag-iistar kan dating barangay nin Sawangan sa daga ni Gat Ibal, sarong pamayo na namamahala kan Albay. An mga tawo ay naka-istar sa mga kubong gibo ki nipa asin rattan. Naka-istar sinda sa hababaw asin matubig na daga sa apod na Banuang-Banuang o Binanuahan, na an ibig sabihon ay dating barrio o an dagang kun saen nakatindog an sarong banwaan. Kan taong 1587, pigpoonan kan mga prayleng Pransiskano nin Doktrina kan Cagsawa na bunyagan an mga naka-istar digdi para maging mga Kristiyano. Kan taong 1616, ginibong ninda ining banwaan asin paruko na inapod na Albay. An enot na kura paruko ay napagibo ki sadit na kapilya asin itinindog an "Mission de San Gregorio Magno de Sawangan".\nKan ika-1 Pebrero 1814, nagsabog an Bulkang Mayon na nagwalat ki dakulang pagkaraot sa lampas 200 taong pag-uswag. Huli kaini, napiritan an mga naka-istar na magbulod sa Taysan (kilala kaidto na "Makalaya"). An mga tawo ay permanente nang nag-istar sa "Taytay" (sa ngunyan : Bagumbayan) huli ta sa batas na hale sa Gobierno Superior na pinaluwas kan Oktubre 1, 1829, na pigbabawal an pagtindog ki bagong banwaan. Kan taong 1818, an pig-aapod na "Sawangan", na kilala na kaidtong "Banwaan kan Albay" ay hiniwalay sa Cagsawa asin piggibo ining kapital kan "Partido de Ibalon" (an dating pangaran nin Provincia kan Albay).\nTemperatura (grado C):\nEnero: 28.6 - 22.4 Febrero: 29.2 - 22.3 Marso: 30.1 - 22.9 Abril: 31.3 - 23.7 Mayo: 32.4 - 24.3 Hunyo: 32.3 - 24.1 Hulyo: 31.8 - 23.8 Agosto: 31.7 - 23.9 Septyembre: 31.6 - 23.7 Oktubre: 31.2 - 23.3 Nobyembre: 30.2 - 23.4 Disyembre: 29.1 - 23.0\nMedyo sa Taon: 30.79 - 23.40\nAn Palayogan kan Legazpi ay mga 2,280 metrong kahalaba. Kaya kaining magpahugpa' nin mga dakolang eroplanong panginternasyonal. An Philippine Airlines asin Cebu Pacific ay naglalayog na duwang beses aru-aldaw hale sa Manila asin Cebu (ciudad). Naaprobar na an paggibo nin bagong Palayogan na Internasyonal nin Legazpi na gigibuhon sa magkatakod na banwaan nin Daraga.\nAn pagbiyahe sa bus halè sa Manila pagduman sa Legazpi mga 10 o 11 na oras. Sobra pa sa 10 na kompanya nin bus an nagbibiyahe sa Legazpi.\nAn pinakaenot na mall sa Kabikolan an Pacific Mall sa Legazpi na nasa sentro kan Landco Business Park. Sa taon na 2008 may gigibuhon na bagong parke nin negosyo na papangaranan nin Embarcadero. Ini ibubugtak sa Legazpi Port Area, harani sa dating pier.\nDWGW-AM 684 kHz (Audiovisual Communicators, Inc.)\nDWZR 828 kHz (Hypersonic Broadcasting Center / Audiovisual Communicators, Inc.)\nDZKR-AM 1305 kHz (Audiovisual Communicators, Inc.\nAn kapitolyo kan Legazpi\nDivine World College kan Legazpi\nAn Legazpi sa Lignon Hill\nAeropuerto kan Legazpi\nPinaghugot gikan sa "https://bcl.wikipedia.org/w/index.php?title=Syudad_nin_Legazpi&oldid=187448"\nLast edited on 24 Enero 2020, at 08:25


Rebyu: An Katutuuhan ni Ernie Verdadero\nBy Doods M. Santos\nDai nagin madali an pagrebyu kan librong Ini an Totoo ni Ernie Verdadero. Nakamati kaya ako nin “cognitive dissonance” sa ibang sinurat nya manungod sa pulitika, arog kan dinastiya asin trapo vis-à-vis si ibang sinuportahan nyang pulitiko.\nSa bagay, an pigtutubudan na “totoo,” depende sa kinaban kan sarong tawo susog sa saiyang background, edukasyon, asin mga ekspiryensya. Sa pulitika, representante an mga nakasurat digdi sa klase nin pag-iisip na dominante sa kinaban kan parasurat, mas marhay man sa iba, kundi tipikal kan sarong klase nin pulitika na para sako, kaipuhan nin mas dakulang perspektiba.\nAn background ni Ernie na taga-Milaor, nag-adal sa Ateneo de Naga asin UP Los Baños, nagin aktibista sa UNC, brodkaster, kolumnista, asin lokal na pulitiko, an nagporma sa katutuuhan nya na mababasa sa librong ini. Nag-agi sya sa realpolitik kan tradisyonal na pulitika, arog kan “sumpay an tubo”; iyo ‘yan an katutuuhan nya. Mangangaipo nin mas halawig na espasyo asin panahon tanganing magbiklad nin mga datos na susugan nganing matukar an mga pagkakaiba sa mga pagtubod mi.\nMas nagin madali para sakô na basahon an mga mas personal na artikulo ni Ernie sa huring mga seksyon: an importansya kan tataramon na Bikol, an rasismo sa Estados Unidos, mga repleksyon manungod sa pandemya, asin an pag-umaw nya sa mga lokal na personalidad asin grupo, arog kan Sarong Banggi.\nTig-istorya nya si utang na buót kan mga taga-Ateneo de Naga ki Fr. James O’Brien na nagpadangat sa tataramon na Bikol, na dakulang tabang tanganing padagos na gamiton an lenggwahe sa rehiyon. Tigtukar nya man an importansya kan lokal na tataramon asin an pirang isyu sa MTB-MLE.\nPara saiya, mas marhay na mag-istar asin magtrabaho sa sadiring nasyon kisa sa Estados Unidos kun sain lakop an rasismo, kaya kaipuhan na magburunyog an mga Pilipino asin Asyano tanganing labanan ini.\nUyon man ako sa mga repleksyon nya manungod sa pandemya—na lingaw kitang maghiling sa salming, na “tibaad hali sato man nagpuon an virus huli kan satuyang ugali, sobrang pagigin materyoso, maisip, maimot, asin mapang-api sa kapwa.” Arog saiya, nahiling ko man an pagigin pasaway kan mga Pilipino na dai nagsusunod sa health protocols. Tama man an pag-ingganyar nya sa mga tawo na magpabakuna.\nNagustuhan ko an istorya nya nin pagbuhay solo bilang senior; panô ini nin optimismo asin kakusugan nin buót dawa solo-solo asin igwang problemang pansalud. Marhay man an katuyuhan nyang magin kapakipakinabang ta nakakatabang pa giraray sa kapwa sa paghiras nin mga ekspiryensya asin pagkanuod nin mga bagong bagay.\nSa paagi nin saiyang pagsurat, dai bastang malilingawan kan masunod na henerasyon an historya kan radyo asin peryodiko sa Camarines Sur, asin an mga kontribusyon kan mga brodkaster arog ki Emil Saavedra asin David Dollano. Datos ini para sa sarong disertasyon o libro manungod sa saysay kan radyo sa Bikol. Si Dollano daa, an “orag… imbis na iwalon o tiraduron o talayupon inamigo nya lugod si Goliath, an saiyang bossing kadto sa radyo.” Risa digdi an pilosopiya ni Ernie sa mga dakulang tawo asin bakong kasurog sa pulitika. Kaya garo pigtabangan man sya sa pagpublikar kan librong ini kan mga tawong iba saiya an pulitika.\nBasaha tabi an katutuuhan ni Ernie Verdadero sa libro nyang Ini an Totoo. Makakua kamo nin ritrato kan sarong panahon sa historya kan Camarines Sur asin magigirumduman an mga nagtabang sa adbokasiya para sa tataramon na Bikol. Mas importante, maaadalan nindo kun pàno asin tano mag-isip an sarong paramasid sa sosyudad na mapupurutan nin mga leksyon para mas mapakarhay an presenteng kamugtakan ta.


Transport strike dae pig-anduyugan - BICOL STANDARD | Bicol News\nHome Legazpi City Naga City News Transport strike dae pig-anduyugan\nTransport strike dae pig-anduyugan\nLEGAZPI CITY—Malipot si suporta kan mga yaon sa lado kan transport sector sa pig-organisar na transport trike kasoodma.\nAn piglansar na regional transport strike may obheto na ipatanaw sa gobierno an pagkontra kan mga yaon sa sector kan transportasyon kan Joint Administrative Order kan Department of Transporation and Communication (DOTC), Land Transportation Office asin kan Land Transporating Franchising and Regulatory Board (LTFRB).\nSusug sa JAO, mas halangkaw an ipapataw na penalidad asin multa sa mga paglapas sa reglamento na ipigpapasunod ninda.\nIpinahahag mga nag-ayon sa strike na ipinapangapodan ninda an pagbasura kan JAO.\nPinahimutikan kan mga nasa likod kan strike an sahot na capricho sana ninda an pagprotesta, ta an saindang obheto para sa karahayan kan kadaklan.\nMientrastanto, sa Ciudad nin Naga, dae man nin naheling na suporta hale sa sector kan transportasyon an piglansar na strike.\nSa intrevista kan BICOL STANDARD, sinabi kan mga drivers na pagal na sinda sa mga strike, ta mayo man nin nangyayari sa saindang paghiwa-hiwa sa mga tinampo, na nakakaabala pa sa saindang oro-aldaw na paghanapbuhay.\nAn dating mga inaapod na cause-oriented groups na dati aktibong maray sa kabaeng na aktibidad an dae man naheling sa tinampo.— BICOLSTANDARD.PH\nTransport strike dae pig-anduyugan Reviewed by Bicol Standard on Tuesday, October 21, 2014 Rating: 5\nTags : Legazpi City Naga City News


Gamiton an sentido kumon | catanduanestribune.com news\nGamiton an sentido kumon\nposted 31-May-2018 ·\nNgonian na panahon na cadacul an gusto magpayaman nin daeng pagal, dapat na mag–ingat an gabos sa mga manloko.\nSegun sa bilang ni PBM Sonny Francisco, apat na an nagluwas na mga navictima sa cellphone load scam gamit an saiyang boses y pangaran. Posibleng uya sa isla an kaguibo ta an gabos na panloko nangyari habang si PBM nasa luwas kan provincia.\nBako man sanang ngonian ini nangyari ta kan mga nacaaguing taon igua na man nin mga navictimang mga pulis, principal, maestro, empleyado asin iba pa. Gamit an boses asin pangaran nin sarong naderotang opisyal sa capitolyo, inutangan nin rinibong load sa cellphone an mga pobreng empleyado y negociante.\nSukat nang dae gadarangog sa radio o gabarasa nin diyaryo. Naringwan an leksyon kan mga nacaagui, nawara ang senso common na maghapot kung ngata an mayaman na PBM o opisyal caipuhan pang mangutang ning load na an dara nindang cellphone naka-plan sa Smart o Globe.\nDuwa man sana an paon kan daeng calag na ini: an poder kan inarog na opisyal o caya an panugang makaganancia an inapudan.\nSegun sa mga nacaisi, igua daang application na nacaarog kan boses nin tawong narecord sa smartphone. Kung iyo ini nanggad an nagagamit kan daendatang tawo, posibleng nacahuron na kan suspechado an mga tinarget na opisyal para kopyahon an saendang boses. Adyan sana an herodes na ini, halaton tang makasikyod.\nCaya inaapodan an gabos na mag-isip ngona bago magpa-utang nin load, cuarta o ano pa man. Hapoton ngona an sadiri: kung mayaman an gaapod, ngata ta mangutang pa ning load kung iguang postpaid smartphone?\nHaen na daw an mga nagsabing dae makulang an kuryente ngonian na summer?\nDae pa sana naawat, nagpaluwas nin mensahe an Napocor na dae daa makurang an kuryente sa isla. Sabi ngani kan taga-Batong presidente caini na si Pio Bnavidez, masque daa dae na paandaron an pinatambay na Daihatsu genset kan CPGI, sobra-sobra na an kuryente, he! he! he!\nAn enot na nauyag an tolong maquina kan Napocor, magsunod man an tolong maquina kan SUWECO duman sa Solong, caya inabot nin tigcabangang aldaw an brownout sa isla.\nSinabi na dati kan junta directiva kan Dificelco na manipis an reserbang kuryente sa grid, caya ngani harayo pa naghagad na sinda sa Napocor na paandaron an Daihatsu, alagad an simbag kan Bato Alistong presidente, dae puede…\nNangaturog na daa cotana an mga votante sa Islang Maogma, lalo na ta pinahomhom nin rinibo kan mga kandidato kan 2016.\nAlagad igua man daang nagmuruklat kan magpili kan mga lideres sa saendang barangay.\nMinsan cadaclan na lugar nagtaraltag nin cuarta, iguang mandiliit-diit na mga kandidatong nakaluwas minsan dae naggamit nin cuarta sa pamakal nin voto.\nSa Virac, adyan si Tey Tablizo kan Cavinitan, Rudy Tolentino kan SIV, Lino Lumbao kan Palnab del Norte asin iba pa. Igua man nin mga kagawad sa barangay asin SK chairman na nanggana sa siring na paagui. Mabuhay sinda gabos!\nSabi ngani ni Atorni Bunao kan COMELEC, dacula an papel kan mga pulis asin soldados sa naging matoninong na eleksyon.\nCotana, sa masunod na eleksyon, kung puede sanang dagdagan an numero ninda nin mga reservist o iba pang volunteers para mabantayan an cada barangay para mabawasan an barakalan nin voto. Kung puede mag-orden si Presidente Digong nin 6 P.M. curfew sa mga lugar na golpi an barakalan nin voto, arog sa islang Catandungan, mas magayon.\nPuede man cotanang magcaoroyon an mga candidatong dae na manaltag siring sa saendang mga panuga sa candidates’ forum. Alagad, dae mahari an duda, dae mabawasan an kagustuhan na manggana masque anong mangyari, caya igua man siyempre nin suwail, gabos mamakal….


BASAHON SA Afrikaans Albanian Aleman Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Gun Haitian Creole Hapon Hebreo Hiligaynon Hindi Hungarian Igbo Iloko Indonesian Ingles Italiano Kazakh Kikuyu Kinyarwanda Kirghiz Kirundi Koreano Kwangali Lingala Lithuanian Luo Malagasy Maltese Mongolian Myanmar Ngabere Norwegian Nzema Papiamento (Aruba) Papiamento (Curaçao) Polish Portuguese Pranses Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swedish Tagalog Telugu Thai Tigrinya Tsonga Turkish Twi Ukrainian Vietnamese Wayuunaiki Xhosa Yoruba Zulu\nNakulgan ka na daw nin grabe kaya nagparahibi ka?— * Gabos gayod kita iyo na. Pero minsan, bako an hawak ta an nakukulgan. Tibaad may magsabi nin maraot manungod sato na bako man totoo. Makukulgan ka kaiyan, bako?— Nakukulgan man an Diyos kun may nagsasabi nin kaputikan manungod saiya. Pag-ulayan ta ini saka hilingon kun paano ta mapapaugma an Diyos imbes na kulgan siya.\nSinasabi kan Bibliya na may mga tawong nagsabi na namumutan ninda an Diyos pero pinakulog ninda an saiyang buot. Iyo, kinulgan ninda an buot nin Diyos! Pero siyempre, dai nin makakakulog sa hawak nin Diyos na Jehova. Siya an makapangyarihan sa gabos. Kaya hilingon ta kun nata nakukulgan si Jehova pag dai ta sinusunod an sinasabi niya.\nKinulgan na marhay an buot ni Jehova kan inot na duwang tawo na linalang niya sa daga. An duwang ini ilinaag sa Paraiso sa daga na inaapod na ‘hardin nin Eden.’ Siisay an duwang ini?— Iyo, si Adan asin, kan huri, si Eva. Aramon ta kun ano an ginibo ninda na nagpakulog sa buot ni Jehova.\nPakatapos na ilaag sinda ni Jehova sa hardin na iyan, sinabihan niya sinda na atamanon iyan. Sinabihan niya man sinda na puwede sindang magkaaki saka mag-istar sa hardin na magkaibanan na dai magagadan. Pero bago magkaaki si Adan asin Eva, may maraot na nangyari. Aram mo kun ano?— Sinutsutan nin sarong anghel si Eva dangan si Adan na magrebelde ki Jehova. Hilingon ta kun paano ini nangyari.\nPinangyari kan anghel na garo nagtataram an sarong halas. Nagustuhan ni Eva an nadangog niya sa halas—ta sabi kan halas siya magigin arog nin Diyos. Kaya ginibo ni Eva an sinabi saiya kan halas. Aram mo kun ano?—\nKinakan ni Eva an bunga kan kahoy na sinabi ni Jehova ki Adan na dai ninda pagkakanon. Bago linalang nin Diyos si Eva, sinabihan niya si Adan: ‘Kumakan ka kan arin man na kahoy sa hardin. Alagad an kahoy nin pakamidbid kan karahayan asin karatan dai ka magkakan; huli ta sa aldaw na kumakan ka kaiyan, magagadan ka.’\nAram ni Eva an pagbuot na iyan. Pero pigparahiling niya an kahoy na iyan, asin nahiling niya na iyan ‘maray-rahay kakanon, asin nakakaugma sa mata.’ Kaya nagpuon siyang ‘kumua kan bunga, asin kuminakan.’ Pagkatapos, itinao niya an bunga ki Adan, asin nagpuon man ining kumakan. Sa hiling mo, ta’no ta ginibo niya iyan?— Dahil mas namutan ni Adan si Eva kisa ki Jehova. Mas gusto niyang paugmahon si Eva kisa sa Diyos. Pero mas mahalaga an pagsunod ki Jehova kisa sa pagsunod sa siisay man!\nNagigirumduman mo an halas na nakipag-ulay ki Eva? Kun paanong nagigibo nin sarong tawo na garo nagtataram an kiko-kiko o puppet, may nagpangyari sa halas na idto na garo nagtataram. Kiisay daw na boses an nagluwas sa halas?— Boses iyan kan orihinal na halas, ‘an inaapod Diyablo asin Satanas.’\nAram mo kun paano mo mapapaugma si Jehova?— Magigibo mo iyan kun pirmi kang masunod saiya. Sinasabi ni Satanas na kaya niyang pasunudon an gabos na tawo sa gusto niya. Kaya sinasabi sato ni Jehova: ‘Magmadunong ka, aki ko asin paugmaha an sakuyang puso, asin ta igwa ako nin isisimbag sa nagduduhagi sa sakuya.’ Tinutuya-tuya ni Satanas si Jehova. Sinasabi niya na kaya niyang patalikudon an gabos sa paglilingkod sa Diyos. Kaya paugmahon mo si Jehova paagi sa pagsunod asin paglilingkod saiya! Mahinguwa ka daw na marhay na gibuhon iyan?—\nKapahayagan 12:9; Proverbs 27:11


An Battambang (Khmer: បាត់ដំបង; Batdâmbâng) o Krong Battambang (ក្រុងបាត់ដំបង, Battambang City) an kapitolyo kan siyudad nin probinsya nin Battambang sa norteng sulnopan sa Cambodia.\nMinukna kan ika- 11 na siglo kan Khmer Empire, an Battambang an pinakananginginotan na probinsya sa pag produksyon nin bagas sa nasyon. Haros For 1 100 na taon, ini an mayor na komersyo asin kapitolyo probinsyal kan probinsya nin Siamese sa Inner Cambodia (1795-1907), ini inierokan kan mga Khmer, na igwang lahing etniko na Vietnamese, Lao, Thai asin Chinese. An Battambang iyo man giraray an tagbuan nin norteng sulnopan nin Cambodia na nagsusumpay sa rehiyon nin connecting Phnom Penh asin Thailand.\nAn siyudad manunumpungan sa Sangkae River, sarong trangkilo na katubigan sa probinsya nin Battambang. Halos parehas sa Cambodia, an French Colonial architecture sarong midbid na aspeto kan siyudad, na igwang mga best-preserved sa siyudad. Sa ngunyan an gobyerno asin Ministry of Culture dangan Fine Art nagpreparar nin mha dokumento para manominar an The Old Town of Battambang sa listahan kan UNESCO world heritage site kaiba kan The Old Town of Kampot asin The Old Town of Kratie puon kan 2017.\nInestablisar an Battambang bilang sarong mahalagang syudad sa pagnegosyo kaiba an mga 2,500 na residente kan ika - 18 siglo. An populasyon pinaagi sa sarong tinampo na kaagid kan Salog nin Sangkae (Stung Sangkae). Kan 1795 sinakop ni Siam (Neday Thailand) an kadaklan na parte kan amihanan na Cambodia kaiba an presenteng mga probinsya nin Bentaquey Meanchey, Battambang, Odar Meanchey, Pailipin, asin Sime Reap sa probinsya nin Cambodia. An mga Siamese namahala sa Battambang bilang kapitolyo nin probinsya sa paagi kan Thai-speaking Khmer Abhaiwong pamilya, sarong sangang opisina kan pamilyang Kimer na haralangkaw an katungdan, na namahala sa laog nin anom na henerasyon sagkod 1907 kan an probinsya na sinundan kan Pranses tanganing makaibanan liwat an Cambodia bilang kabtang kan kolonyang Pranses.\nPinaghugot gikan sa "https://bcl.wikipedia.org/w/index.php?title=Battambang&oldid=202563"\nHuring pigliwat an pahinang ini kan 26 Pebrero 2021, alas 16:41.


Language – www.biklish.com\nNi Jimple Borlagdan Domingong aga na sana baga an reparo kong oras para sa Bikol. Apisar kan mga misa sa simbahan, itawan man ki halipot na oras sa radio an sadiring tataramon. Sa kadaklan dulo na sa mga kaakian, nagpupuon na ining maging garong bisita sa sarong museo. Sarong pagirumdom na sana na igwa palan … Continue reading Mapanos na Ginatan An Satuyang Tataramon →\nWhile writing the piece "US Political Cleavages: When Sex and Race Collide" for my politechwatch blog, I remember the two presidential aspirants from the Democratic Party, Hillary Clinton and Barack Ubama. Si Ubama, nagtaram pa ki Kastila para ilusyunan an mga Latino. Garo baga si Mig Zubiri na taga Mindanao pero nagtaram ki Bicol sa … Continue reading An Lenguaheng Bikolnon →


SA CASURECO II: MSEAC vs kombersiyon kan Casureco II sa CDA\nAn Multi-Sectoral Electrification Advisory Council (MSEAC) kan Camarines Sur II Electric Cooperative (Casureco II) mas pinapaboran an presenting kamugtakan kan cooperativa sa irarum kan superbisyon kan National Electrification Administration (NEA) huli ta nakakabentaje man giraray na mantenido digdi an proteksyon sa lado kan miembros-consumedores asin manijamiento.\nSi Irsam Flores, MSEAC Federation President nagpahayag sa entrevista kan Bicol Mail na sa saindang inicial na orolay naheheling na mas magiging paborable sa duwang lado kun itatampad na mag-parehistro sa Cooperative Development Authority o sa Security and Exchange Commission.\nKun sa CDA maparehistro an Casureco II, ini magiging stock cooperative asin saro nang profit oriented an manijamiento mantang paborable sana ini sa darakulang consumedores o negociantes huli ta sinda iyo an igwang kakayahan na magtaya nin dakulang cantidad sa capital sharing alagad mayong kakayahan an ordinaryong consumedores, sabi pa ni Flores.\nAn Casureco II nagtalaan nin referendum sa maabot na Octubre 2017 na isasabay sa Annual General Membership Assembly (AGMA) nganing dagos nang isusunad an tolong pagpipilian kan miembros-consumedores kun sain sinda mapabor; enot kun sa presenting kamugtakan kan cooperativa na nasa lindong kan NEA, ika-duwa - kun maparehistro sa CDA nganing maging stock cooperative asin ika-tolo sa SEC na pueding padalaganon nin darakulang corporasyon.\nSaindang pig-ehemplo an ibang cooperativa nin electricidad na nagpa-converter sa CDA, si paglaom kan miembros-consumedores na magkakaigwa sinda nin divedindo mientras na sinda saro nang stock cooperative, alagad negativo mantang parating nalulugi.\nKabale pa sa desbentaje an mga darakulang consumedores na igwang dakulang capital sharing iyo an ma-ambisyon na magcandidatong director mientras na kaipuhan maprotehiran ninda an pigtayang milyon pesos na capital.\nKun padagos na mamantenir sa irarum kan NEA kun igwang calamidad an cooperativa madaling nakaka-aprovetsar nin calamity loan sa hababang por ciento alagad kun sa CDA dawa obligado pa an NEA na magreparo sa manijamiento kaipuhan mag-utang sa bangko na mas halangkaw an por ciento, sabi pa.\nAn MSEAC, matabang sa consumedores nganing saindang ipaliwanag an mga bentaje asin disbentaje sa tolong mga isyu na isusunad sa referendum.\nAn NEA nagpaluwas nang memorandum sa gabos na cooperativa nin electricidad na dapat mag-apod nin referendum antes kan Enero 2018. (DPA)


Home / News / Brgy. kagawad sa Lagonoy, dealer nin shabu\nBrgy. kagawad sa Lagonoy, dealer nin shabu\nLAGONOY, Camarines Sur –An malinig na pangaran ni Roderick Martizano, alyas “Rikrik,” na miembro kan consejo kan Barangay San Francisco an biglang naramog nin murit kan siya dakopon kan mga awtoridad huli sa ipinapangalad na shabu.\nBase sa report si Martizano pinagtutubodan na imbuelto sa ilegal na droga, asin target kan mandamiento de arresto na firmado ni Judge Timoteo Panga, Jr., kan Regional Trial Court, sa Ciudad kan Iriga.\nNagluluwas sa report na kan Octobre 29, alas 4:30 nin hapon, pinasadahan kan mga tawohan kan Lagonoy Municipal Police Station an residencia ni Martizano, na iyong ipigtutukdong pigguiguikanan kan pigbabariwas na shabu sa banwaan na ini.\nSa bisa kan Search Warrant, pinamayohan ni Senior Insp. Andrew J. Alcomendas, asin ni Senior Supt. Ferdinand S. Raymundo kan CSPPO an paghaloghog kan residencia kan suspechado, asin nakua an minasunod na mga contrabando: 8ng pidasong pakete na may laog nin puti na pulbos na pigtutubodan na methamphetamine hydrochloride (shabu), 1ng rolyong piniridaso nang aluminum foil, sarong posporo, duwang lighters, tooter, asin sarong rolyo nin aluminum foil.\nSegun sa mga awtoridad, haloy na nindang pigmamasdan an gawi-gawi asin lakaw-lakaw kan buhay ni Martizano, kaya nasusog ninda na an piggigikanan kan nagkukuriyat na droga sa banwaan na ini, hale sa saiya.\nPighahanda na ngonian an magkakanigong asunto criminal na isasangat contra sa suspechado, sabi sa report ni SPO1 Rolly R. Nebran.\nSi Martizano iyo an pigcoconsiderar na primero sa listahan kan Lagonoy MPS na imbuelto sa pagtinda nin droga sa banwaan na ini.\nAfuera kan caso criminal na saiyang aatubangon, pwede pa siyang sangatan nin reclamo administratibo sa Sangguniang Bayan kan banwaan na ini.—BICOLSTANDARD.COM\nBrgy. kagawad sa Lagonoy, dealer nin shabu Reviewed by Bicol Standard on Saturday, October 31, 2015 Rating: 5